Malaysia cari PM dan formula bentuk Kerajaan Pusat

KUALA LUMPUR: Setelah lebih 48 jam melalui Pilihan Raya Umum ke-15 (PRU15) yang berakhir dengan keputusan tiada parti mendapat majoriti mudah untuk membentuk kerajaan Persekutuan, perhatian rakyat tertumpu kepada Istana Negara untuk mengetahui siapakah Perdana Menteri yang baharu.

Keputusan PRU15 dengan situasi Parlimen tergantung menyaksikan dua blok politik Pakatan Harapan (PH) mahupun Perikatan Nasional (PN), yang memiliki kerusi Parlimen terbanyak, berada dalam keadaan buntu untuk membentuk gabungan kerajaan yang mempunyai majoriti mudah 112 kerusi.

Bagi memecah kebuntuan, PH mahupun PN, yang masing-masing memperoleh 82 dan 73 kerusi, mendakwa mempunyai jumlah dan sokongan ahli Parlimen Bebas mencukupi bagi menubuhkan kerajaan pusat.

Beberapa siri perbincangan dan rundingan dilakukan kedua-dua blok bagi memujuk parti-parti lain untuk bergabung dan menyokong calon Perdana Menteri, sehingga hari ini masih belum berjaya.

Pelbagai formula dikeluarkan antaranya PH bekerjasama dengan Barisan Nasional (BN) atau PN bekerjasama dengan BN, Gabungan Parti Sarawak (GPS) dan Gabungan Rakyat Sabah (GRS), serta cadangan supaya PH dan PN bergabung, sekali gus menjadi kerajaan kukuh yang mempunyai majoriti lebih dua pertiga.

BN, yang memiliki 30 kerusi dan menjadi rebutan kedua-dua blok, dalam mesyuarat Dewan Tertinggi hari ini memutuskan tidak menyokong mana-mana gabungan untuk membentuk kerajaan.

Gabungan itu juga menyatakan bahawa tiada mana-mana Ahli Parlimen gabungan itu memberi sokongan terhadap pencalonan Pengerusi PN, Tan Sri Muhyiddin Yassin sebagai Perdana Menteri ke-10.

GPS yang memenangi 23 kerusi dan GRS, enam kerusi, masing-masing menyatakan sokongan untuk bersama PN manakala  Parti Warisan (Warisan) yang memenangi tiga kerusi hari ini pula menyatakan sokongannya untuk PH dan BN membentuk kerajaan.

Berbekal pengalaman sebelum ini, Yang di-Pertuan Agong.  Al-Sultan Abdullah Ri’ayatuddin Al-Mustafa Billah Shah jelas berhati-hati dalam mencari penyelesaian terbaik berhubung situasi sebegini dan meminta rakyat terus bertenang dan bersabar, sementara menunggu pembentukan kerajaan baharu.

Usai proses penerimaan cadangan gabungan yang akan membentuk kerajaan dan nama Perdana Menteri yang berakhir pada 2 petang tadi, Al-Sultan Abdullah menitahkan ketua gabungan PH dan PN untuk menghadap baginda di Istana Negara pada 4.30 petang berikutan tiada Ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti diperuntukkan di bawah Perkara 43(2)(a) Perlembagaan Persekutuan.

Harapan rakyat untuk melihat Perdana Menteri dilantik hari ini belum tertunai dan Pengerusi PH, Datuk Seri Anwar Ibrahim yang memasuki Istana Negara pada 4.10 petang, memaklumkan media yang berkampung sejak awal pagi bahawa belum ada sebarang keputusan mengenai pelantikan Perdana Menteri.

Presiden PKR itu berkata Seri Paduka bertitah supaya kerajaan yang akan ditubuhkan kelak, hendaklah inklusif mewakili semua pihak, kaum dan wilayah, serta dibentuk secara kukuh demi kepentingan rakyat dan pemulihan ekonomi.

Muhyiddin, dalam sidang media sekembalinya dari Istana Negara, pula bertegas bahawa PN mempunyai sokongan dan telah menghantar 115 Surat Akuan Bersumpah Ahli Parlimen secara dalam talian untuk membentuk kerajaan baharu kepada Istana Negara, semalam.

Beliau sekali lagi mengulangi pendirian bahawa PN tidak akan bekerjasama dengan PH untuk membentuk kerajaan.

Susulan ketiadaan sebarang keputusan, Seri Paduka menitahkan 30 Ahli Parlimen BN untuk menghadap baginda secara individu bermula jam 10.30 pagi esok di Istana Negara.

— BERNAMA

See author's posts


Pantai Belawai magnet tarikan Tanjung Manis

TANJUNG MANIS: Dahulu, Pantai Belawai di sini hanyalah sebuah pantai ‘tersembunyi’ walaupun memiliki keindahan semula jadi, keunikan dan potensi pelancongan, disebabkan ketiadaan jaringan jalan raya yang menghubungkan Tanjung Manis terus dari Sibu.

Namun semuanya berubah sejak 10 tahun lepas, apabila jalan darat antara kedua-dua kawasan berkenaan siap dibina dan potensi besar pelancongan di kawasan pantai yang memiliki pasir putih dan bersih itu dapat dihidu, sekali gus menyaksikan pelan induk pembangunan pantai itu dibangunkan.

“Dalam perancangan 10 tahun ini kita membangunkan prasarana termasuk gelanggang tenis, futsal, bilik persalinan, tandas awam dan kemudahan asas serta membangunkan tempat untuk rakyat berniaga yang baharu siap membabitkan kos RM2 juta.

“Keunikan dan keindahan alam semula jadi di Pantai Belawai ini menarik pengunjung dari luar kawasan, beribu-ribu orang datang beriadah di tempat ini terutama pada hujung minggu,” kata Menteri Muda Perancangan Bandar, Pentadbiran Tanah dan Alam Sekitar Sarawak Datuk Len Talif Salleh kepada Bernama.

Len Talif berkata, Pantai Belawai yang terletak kira-kira 104 kilometer atau satu setengah jam perjalanan dari Sibu itu umpama ‘magnet’ bagi menarik pelancong yang dahagakan pemandangan dan suasana pantai terutama di bahagian tengah Sarawak.

Disebabkan itu, beliau berkata, Kerajaan Negeri komited membangunkan kawasan itu, misalnya menerusi peruntukan RM3 juta pada 2019 oleh Ketua Menteri Datuk Patinggi Tan Sri Abang Johari Tun Openg bagi projek naik taraf pantai itu semasa Majlis Penanaman Tukun Tiruan di Pantai Belawai.

Abang Johari ketika itu yang menyifatkan keindahan Pantai Belawai seindah Hawaii di Amerika Syarikat, turut mempertimbangkan cadangan menaik taraf Lapangan Terbang Tanjung Manis yang dibuka pada 2001 bagi membangunkan sektor pelancongan di situ.

Len Talif berkata, selain akses lapangan terbang, jaringan jalan raya menghubungkan Sarikei ke Tanjung Manis sepanjang 17 kilometer dengan kos RM321 juta jika siap kelak mampu memendekkan masa perjalanan dari dua setengah jam kepada 45 minit, sekali gus akan menyaksikan kedatangan lebih ramai pelancong dan melonjakkan ekonomi penduduk setempat.

Menyedari hakikat itu, Len Talif berkata pihaknya turut menggalakkan penduduk terutamanya di Kampung Jerijeh dan Kampung Belawai menyediakan inap desa untuk menampung keperluan pengunjung yang ingin bermalam di situ bagi menikmati keindahan dan beriadah di Pantai Belawai.

“Kita juga memberi latihan kepada penduduk di sini supaya mengambil peluang untuk membuat kuih-muih, menjual makanan laut yang segar seperti ikan, udang dan sebagainya, inilah persiapan kita untuk meningkatkan ekonomi tempat ini,” katanya.

Sementara itu, Ibnee Ekni yang mengusahakan Restoran & Resort Iftitah di Pantai Belawai berkata  jumlah kedatangan pelancong ke pantai itu meningkat 100 peratus dengan purata kedatangan 500 pengunjung sehari selepas kerajaan memberi kelonggaran pergerakan.

“Kita pun tidak sangka sambutan luar biasa, kita punya chalet pun sudah habis ditempah hingga Januari, ia merupakan petunjuk agar saya menambah lagi chalet di sini dan mewujudkan aktiviti-aktiviti baharu yang lebih menarik seperti luncur jet dan menunggang kenderaan serba rupa bumi (ATV),” katanya.

Beberapa pengunjung yang ditemui Bernama turut memuji keindahan pantai itu, misalnya Elis Erwan Dy, 37, dari Daro yang pada masa sama mahu kemudahan seperti parkir ditambah selain berharap agar aktiviti seperti banana boat diwujudkan.

Nurfazlin Noh, 24, pula berharap supaya kedai makan dan tempat penginapan dapat ditambah selain aktiviti riadah melibatkan air yang boleh menambah keseronokan mereka yang berkunjung ke pantai itu.

Pantai Belawai sebelum ini turut menjadi tumpuan penganjuran pelbagai program seperti Shimano International Surfcasting Challenge Cup 2019, pertandingan memancing terbesar pernah diadakan terutama di kawasan tengah Sarawak serta berjaya menarik penyertaan dari seluruh Sarawak, Semenanjung Malaysia, Sabah, Brunei dan Singapura.- Bernama

See author's posts


Tujuh lelaki ditahan berjudi

SEREMBAN:  Polis menahan tujuh lelaki termasuk warga emas ketika sedang leka berjudi di kebun Tanah Merah Site A, Port Dickson dan dikompaun RM1,500 setiap seorang kerana melanggar prosedur operasi standard (SOP) Perintah Kawalan Pergerakan (PKP), kelmarin.

Ketua Polis Daerah Port Dickson Supt Aidi Sham Mohamed(gambar) berkata ketika serbuan kira-kira 5.45 petang itu, tujuh lelaki berumur 24 hingga 74 tahun itu sedang berjudi di sebuah pondok di kebun buah terbabit.

“Ketika serbuan sekumpulan lelaki sedang mengelilingi sebuah meja tanpa menjaga penjarakan fizikal dan beberapa orang cuba melarikan diri namun dapat ditahan. Polis merampas perkakasan perjudian, antaranya tiga piring, dadu, serta wang tunai sebanyak RM11,647,” katanya, dalam kenyataan di sini, kelmarin.

Beliau berkata, kes disiasat di bawah Seksyen 7(2) Akta Rumah Judi Terbuka 1953 dan Peraturan 17(1) Peraturan-Peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan) 2021.

Jelas Aidi Sham, polis memandang serius sebarang pelanggaran SOP yang ditetapkan kerajaan dalam mengawal jangkitan pandemik Covid-19 selain menasihatkan orang ramai supaya terus mematuhi SOP sepanjang tempoh PKP. — Bernama

See author's posts


Bursa Malaysia dibuka tinggi sedikit, prestasi Wall Street turut mengukuh

KUALA LUMPUR: Bursa Malaysia dibuka tinggi sedikit pagi ini, mengambil petunjuk daripada prestasi Wall Street yang lebih kukuh semalaman.

Pada 9.05 pagi, penanda aras FTSE Bursa Malaysia KLCI (FBM KLCI) meningkat 0.90 mata kepada 1,458.55 daripada penutup Khamis pada 1,457.65

Indeks utama dibuka pada 1,458.66, mengukuh sedikit sebanyak 1.01 mata.

Di pasaran yang lebih luas, kaunter untung mengatasi kaunter rugi 162 berbanding 145, manakala 220 kaunter tidak berubah, 1,708 tidak diniagakan dan 28 yang lain digantung.

Jumlah dagangan berjumlah 179.01 juta unit bernilai RM85.88 juta.

Naib Presiden Penyelidikan Ekuiti Rakuten Trade Sdn Bhd Thong Pak Leng menjangkakan kemunculan beberapa kegiatan memburu saham murah hari ini selepas berlakunya penjualan baru-baru ini selain mengunjurkan indeks penanda aras melonjak dalam julat antara 1,460-1,475.

“Minat belian mungkin kembali kepada saham telekomunikasi selepas penjualan yang kukuh semalam,” katanya.

Seorang lagi peniaga berkata peserta pasaran juga sedang menantikan pembentangan semula Belanjawan 2023 petang ini.

Sementara itu, saham wajaran tinggi Bursa – Maybank naik dua sen kepada RM8.71, Public Bank dan Petronas Chemicals masing-masing menambah satu sen kepada RM4.13 dan RM7.81.

Digi kekal pada RM4.27, manakala CIMB dan IHH Healthcare turun satu sen kepada RM5.46 dan RM5.88.

Bagi kaunter aktif, Hong Seng Consolidated dan Vinvest naik setengah sen setiap satu untuk mencatatkan harga 15.5 sen dan 23.5 sen, Dagang Nexchange meningkat 1.5 sen kepada 66 sen, Velesto naik 1.0 sen kepada 25 sen manakala MTAG  susut 16.5 sen kepada 44 sen.

Di papan indeks, Indeks FBM Emas megukuh 15.41 mata kepada 10,629.09, Indeks FBMT 100 menokok 14.34 mata kepada 10,300.80 dan Indeks FBM Emas Syariah mengembang 29.43 mata menjadi 10,961.15;

Indeks FBM ACE pula meraih 9.45 mata kepada 5,568.62 dan Indeks FBM 70 peroleh 53.01 mata kepada 13,468.69.

Mengikut sektor, Indeks Perladangan meningkat 5.41 mata kepada 6,811.77, Indeks Tenaga menambah 2.12 mata kepada 866.56, Indeks Produk dan Perkhidmatan Perindustrian menambah 0.24 mata kepada 184.54, dan Indeks Perkhidmatan Kewangan mengukuh 20.90 mata kepada 15,989.97. – Bernama

See author's posts


22 projek bekalan air dilaksana di Lundu

KUCHING: Masalah bekalan air di Lundu dijangka selesai dengan pelaksanaan 22 projek bernilai RM 223.8 juta yang dibangunkan di kawasan tersebut.

Penyandang kerusi Dewan Undangan Negeri Datuk Amar Jamilah Anu berkata, ia bertujuan bagi memastikan penduduk dapat menikmati bekalan air bersih.

Menurutnya, inisiatif ini juga akan menyediakan bekalan air berterusan melalui projek Bekalan Air Daerah Lundu dan penyerahan projek Sistem Bekalan Air Alternatif Sarawak (SAWAS) bagi Kampung Pugu, Kampung Sekambal Melayu, Kampung Selarat dan Kampung Matang Terap.

“Projek kini berada dalam pelbagai peringkat pelaksanaan oleh Kerajaan Negeri dan Persekutuan yang  merangkumi Projek Rakyat, Projek Transformasi Luar Bandar Sarawak (RTP) dan sebagainya.

“Antaranya termasuklah empat  projek dari peruntukan RTP Tanjong Datu iaitu Projek Naik Taraf Paip Graviti Kampung Kangka Tahun 2019, Naik Taraf Paip Graviti Kampung Pandan, RTP 2019, Naik Taraf Paip Graviti Kampung Sekambal Cina dan Kampung Sebuluh Cina, RTP tahun 2020 dan Naik Taraf Bekalan Air di Pulau Talang-Talang , RTP tahun 2021,” katanya menerusi satu kenyataan semalam.

Katanya lagi, antara  projek rakyat termasuklah Projek Improvement Of Water Supply di Lundu/Bau, Kuching bernilai RM1828,000, Projek Penambahbaikan Sistem Bekalan Air Sematan (Fasa2) bernilai RM15 juta dan Projek Telaga Tiub Bawah Tanah di Telok Melano yang bernilai RM4.3 juta.

“Selain itu, terdapat tiga projek masih di dalam pembinaan yang melibatkan kos berjumlah RM62.4 juta termasuk Projek SAWAS di Kampung Pugu, Kampung Sekambal Melayu, Kampung Selarat dan Matang Terap yang bernilai RM4.6 juta yang diserahkan pada 27 November lalu,” katanya.

See author's posts


Luqman, jaguh semakin menyerlah

NAMA Muhd. Luqman Daniel Mohd. Roji, 18 sememangnya tidak perlu diperkenalkan lagi.

Melihat kepada penguasaannya dalam acara berbasikal, sama ada pembabitan dalam pertandingan berstatus tempatan mahupun antarabangsa.

Tampak jelas, kredebiliti bintang muda ini semakin menyerlah kewibawaannya sekali gus, peningkatan pencapaian dari semasa ke semasa berupaya meletakkannya dirinya di kelas tersendiri.

“Masa mengubah segalanya, memang minat mendalam terhadap sukan berbasikal ini telah lama berputik dalam diri saya.

“Lantaran, sehingga ke hari ini berkat usaha serta kerja keras saya yang turut disaluti komitmen jitu ketika menjalani latihan seakan menjadi daya penjentik perubahan sebagai mana yang disaksikan ketika ini,” ujar Luqman tatkala merungkai bual bicara.

Lain pula sokongan keluarga terutama kedua ibu bapa disebalik penglibatan dirinya dalam acara sukan yang menuntut jadi diri yang tinggi itu.

Luqman akui, bukan mudah untuk menggapai sesuatu yang diinginkan apatah lagi dalam keadaan prestasi dirinya berada ditahap kemuncak ketika ini.

“Apa yang penting sentiasa fokus terhadap tanggungjawab terutama ketika menjalani latihan sepanjang masa.

“Selain sentiasa memperhebatkan diri dengan peka akan perkembangan semasa bagi dunia sukan berbasikal,” tambah beliau.

Muhd. Luqman Daniel bakal beraksi di temasya berprestij negara, Sukan Malaysia (SUKMA) XX Johor 2020 yang dijadual berlangsung dari 6 hingga 14 Mac 2021.

Oleh yang demikian katanya, tempoh Sembilan bulan yang ada harus dipergunakan sebaik mungkin untuk mempersiapkan diri.

“Ada masa Sembilan bulan lagi untuk saya mempersiapkan diri bagi menghadapi temasya berkenaan.

“Dan saya melihat masa yang ada harus dipergunakan dengan sebaik mungkin,” tambahnya.

Sambil cuba merujuk kembali kemunculan musibah luar jangkaan dengan penularan virus berbahaya ‘Covid-19’ yang melanda negara dan dunia.

Masalah tersebut nyata menganggu tumpuannya untuk melaburkan kudrat dengan sepenuhnya.

“Bayangkan lebih tiga bulan tidak menjalani latihan secara komprehensif gara-gara pelaksanaan Perintah Kawalan Pergerakan (PKP).

“Namun, ia bukan alasan untuk saya mudah hilang fokus malah tampil dengan pendekatan tersendiri,” ujarnya.

Pada erti kata sebenar, beliau mengatasi kekurangan tersebut berpandu kepada pengalaman yang ada.

Tegas Luqman, bermula dari situ kematangan seseorang akan lebih terserlah untuk maju dalam bidang yang diceburi.

Menurut Luqman, tiada istilah menyerah sebelum berjuang yang tertanam dalam sanubarinya.

Maka, berpaksi kepada kata-kata azimat berkenaan diharap berupaya menghadir kejayaan pada dirinya yang akan bersaing dalam beberapa acara kegemaraannya seperti Ujian Masa Individu 40 kilometer, Kriterium dan Trek pada kejohanan dwitahunan negara itu nanti.

Oleh Faizal Bujang

See author's posts


Sze Fei-Nur Izzuddin catat sejarah

BERGU lelaki negara Goh Sze Fei-Nur Izzuddin Rumsani kegembiraan selepas menjuarai kejohanan Jelajah Dunia pada Terbuka Jerman 2022 semalam.

BERGU lelaki negara Goh Sze Fei-Nur Izzuddin Rumsani mencatat sejarah tersendiri apabila menewaskan pasangan China Liu Yu Chen-Ou Xuan Yi untuk meraih gelaran sulung kejohanan Jelajah Dunia pada Terbuka Jerman 2022 semalam.

Pada perlawanan akhir berlangsung di Westenergie Sporthalle, Muelheim, gandingan negara yang menghuni ranking ke-17 dunia saling mengejar mata sebelum lawan mereka mendahului 11-8.

Pasangan negara yang diletakkan sebagai bukan pilihan berjaya menggagalkan hasrat gandingan baharu China itu untuk menamatkan perlawanan lebih awal pada kedudukan 20-19 dan 21-20, sebelum memenangi set pertama 23-21.

Beberapa kesilapan mudah dilakukan pasangan Sze Fei-Nur Izzuddin mengundang padah apabila mereka tewas set kedua 21-16, sekali gus mengheret kepada perlawanan penentuan.

Babak penentuan menyaksikan pasangan negara meneruskan asakan namun aksi ‘mengasak’ Nur Izzuddin sedikit terganggu apabila kelihatan mengalami kesakitan pada lutut kanan sebelum menamatkan perlawanan dengan kemenangan 21-14.

Kali terakhir pasangan negara mara ke perlawanan akhir adalah pada Masters Malaysia 2017 menyaksikan Sze Fei-Nur Izzuddin muncul naib juara selepas tewas 21-19, 21-12 kepada Berry Angriawan-Hardianto dari Indonesia.

Selepas kejayaan sulung mereka hari ini, Sze Fei-Nur Izzuddin seterusnya akan beraksi pada kejohanan All England 2022 di Birmingham yang membuka tirai pada 15 Mac depan dan dijadual berdepan He Ji Ting-Tan Qiang dari China pada pusingan pertama.

Sementara itu, Kunlavut Vitidsam dari Thailand yang menewaskan pemain negara Lee Zii Jia, muncul juara baharu perseorangan lelaki Terbuka Jerman 2022 selepas menundukkan lawannya dari India Lakshya Sen 21-18, 21-15. – Bernama

See author's posts


Kluster baharu di Kidurong

PUTRAJAYA: Kes baharu Covid-19 di Malaysia semalam kembali kepada satu angka membabitkan hanya enam jangkitan, menjadikan jumlah kes positif kepada 8,535 kes, manakala kluster baharu dikesan di Kidurong dekat Bintulu, Sarawak.

Ketua Pengarah Kesihatan, Datuk Dr. Noor Hisham Abdullah berkata, sebanyak 70 kes pulih daripada Covid-19 dan dibenarkan discaj semalam, menjadikan jumlah kumulatif sebanyak 8,070 kes iaitu 94.6 peratus, daripada jumlah keseluruhan kes.

“Oleh itu, jumlah kes aktif dengan kebolehjangkitan Covid-19 adalah 344 kes. Mereka telah diasingkan dan diberi rawatan,” katanya pada sidang media harian perkembangan Covid-19 di sini semalam.

Menurut Dr. Noor Hisham, daripada enam kes baharu yang dilaporkan, dua kes adalah kes import yang mendapat jangkitan di luar negara melibatkan satu warganegara Malaysia dan satu bukan warganegara yang merupakan pemastautin tetap.

“Kesemua empat kes penularan dalam negara adalah dalam kalangan warganegara,” katanya.

Sehingga kini, Dr. Noor Hisham berkata, sebanyak tiga kes positif Covid-19 sedang dirawat di unit rawatan rapi dan tiada kes yang memerlukan bantuan pernafasan.

Beliau turut memaklumkan tiada pertambahan kes kematian berkaitan Covid-19 dilaporkan semalam dan jumlah kumulatif kes kematian Covid-19 di Malaysia kekal sebanyak 121 kes atau 1.42 peratus, daripada jumlah keseluruhan kes.

Sementara itu, Dr. Noor Hisham berkata, KKM telah mengesan satu kluster baharu di Sarawak, iaitu kluster Kidurong yang melibatkan enam kes setakat ini.

Beliau berkata, kes indeks adalah merupakan seorang pelajar Insititut Pengajian Tinggi Awam (IPTA), yang mana beliau dikesan positif pada 12 Jun lalu.

“Aktiviti pengesanan kes secara aktif mendapati, bahawa ahli keluarga beliau juga telah dikesan positif Covid-19, iaitu ibu, bapa, dan dua adik-beradik beliau.

“Salah seorang rakan kepada ayah kes (pelajar) ini juga didapati positif Covid-19, menjadikan ini sebagai sebuah kluster baharu di Kidurong,” katanya lagi.

Susulan itu beliau berkata, siasatan dan saringan kontak rapat telah dijalankan, dengan setakat ini seramai 231 orang telah dikenal pasti.

Daripada jumlah itu, 163 orang telah disaring dan kesemuanya adalah negatif Covid-19, dan punca jangkitan masih dalam siasatan. – Bernama

See author's posts


RM1.3 JUTA, UBAH SUAI 36 POIN VENTILATOR

KUCHING: Kerajaan Sarawak akan menyokong Hospital Umum Sarawak (HUS) untuk pengubahsuaian 36 point ventilator dengan kos sebanyak RM1.3 juta dengan segera.

Menteri Kerajaan Tempatan dan Perumahan, Dato’ Sri Sim Kui Hian berkata, Hospital Umum Sarawak ketika ini mempunyai 72 point ventilator.

“Walaupun Kementerian Kesihatan berada di bawah Kerajaan Persekutuan, Kerajaan Sarawak akan bersama-sama dengan HUS untuk memperjuangkan peruntukan RM23 juta yang diperlukan untuk 36 unit katil Unit Rawatan Rapi (ICU).

“Marilah kita bersama-sama perangi Covid-19,” katanya.

Beliau berkata demikian dalam catatan Facebooknya pada Sabtu selepas mengunjungi HUS.

Dr. Sim yang juga merupakan Penasihat kepada Jawatankuasa Pengurusan Bencana Negeri (JPBN) Sarawak turut mengadakan lawatan ke Medi Hotel di HUS, yang berpotensi mempunyai 160 bilik tambahan untuk kuarantin.

Selain itu, beliau turut merakamkan terima kasih kepada Datuk Dr. Abdul Rahman Junaidi (Menteri Bertugas DBKU), Pengarah Jabatan Bomba dan Penyelamat (JBPM) Khirudin Drahman, Pegawai kanan DBKU dan HUS kerana bekerjasama yang mereka berikan.

“Mainkan peranan kita dan menjalankan tugas kita… doakan yang terbaik dan bersiaplah untuk situasi yang lebih buruk,” katanya.

Turut hadir, Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi dan Pengarah HUS, Dr. Ngian Hie Ung.

Oleh JEAKQLEYN YACHO

See author's posts


Permulaan gelombang kedua

KUCHING: Peningkatan kes Covid-19 di Sarawak dianggap sebagai permulaan kepada gelombang kedua Covid-19, kata Timbalan Ketua Menteri, Datuk Amar Douglas Uggah Embas.

Menurutnya, ini kerana selepas tempoh tertentu jumlah jangkitan Covid -19 di negeri agak rendah, tetapi sekarang Sarawak beralih kepada peningkatan jumlah kes baharu.

“Mari kita menganggapnya sebagai gelombang kedua dan Jawatankuasa Pengurusan Bencana Negeri Sarawak (JPBNS) telah mengarahkan Jabatan Kesihatan Negeri Sarawak (JKNS) untuk bersiap sedia bagi menghadapi sebarang kemungkinan tersebut.

“Pada hari Isnin ini mereka akan memaklumkan kita kedudukan peraltan perlindungan diri (PPE) yang ada di semua hospital di seluruh Sarawak, supaya kita semua bersedia dan mempunyai kelengkapan.

“Jika tidak mencukupi, maka kita akan membelinya untuk menyediakan diri serta telah meminta JKNS untuk bersedia dengan barisan hadapan mereka seperti menjalani ujian Covid-19, supaya mereka bersedia dan selesa menjalankan tugas apabila sudah disahkan negatif,” katanya.

Uggah yang juga Pengerusi JPBNS berkata demikian pada sidang media perkembangan Covid-19 di Dewan Undangan Negeri Lama di sini, semalam.

Tambahnya, pihaknya juga akan terus melakukan ujian rawak dan sudah melakukan di beberapa pasar awam di Sarawak.

“Tidak lama lagi kita akan melakukan ujian keatas para guru taska dan tabika termasuk sekolah kerana mereka ini juga sudah beroperasi, dan mungkin juga ke rumah-rumah orang tua serta kawasan yang sensitif dan pihak hospital juga melakukan ujian keatas pesakit Severe Acute Respiratory Infection (SARI).

“JPBNS sentiasa merancang dan bergerak di hadapan wabak ini, kita juga menasihatkan pihak klinik-klinik untuk melakukan ujian swap keatas pesakit yang mengalami batuk, asma dan SARI,” jelasnya.

Beliau turut mengingatkan orang ramai untuk tidak takut menjalani ujian rawak yang dijalankan ihak JKNS ketika mereka melalukan pemeriksaan rawak di sesuatu tempat.

“Kita ingin menemu duga orang ramai atau penjual di situ, kalau mereka sebagai kontak rapat, kita akan memberi saringan kepada mereka, jadi jangan takut kepada saringan kerana ia adalah untuk diri sendiri dan percuma.

“Jadi apabila anda tahu situasi kesihatan selepas saringan, sudah tentu akan berasa lega, tetapi jika sebaliknya dan pesakit positif sudah melawat tempat anda, sudah tentu anda berasa risau,” katanya lagi.

Oleh Zarina Abdullah

See author's posts


PM jamin sempadan negara akan dibuka

PERDANA Menteri Kemboja Samdech Techo Hun Sen (tengah) menyembur cecair pembasmi kuman kepada Perdana Menteri Datuk Seri Ismail Sabri Yaakob (kiri) selepas mengadakan sidang media bersama di Peace Palace semalam. • Foto BERNAMA

PHNOM PENH: Perdana Menteri Datuk Seri Ismail Sabri Yaakob memberi jaminan kepada rakyat Malaysia di Kemboja bahawa Malaysia akan membuka sempadannya tidak lama lagi yang akan memudahkan proses perjalanan terutama bagi mereka yang menetap di luar negara.

Ismail Sabri berkata varian Omicron telah menyebabkan rancangan negara untuk beralih ke peringkat endemik tertangguh, akhirnya turut melambatkan proses pembukaan sempadan.

“Kita hampir mengumumkan bahawa Malaysia telah memasuki peringkat endemik tetapi pada Disember 2021 varian Omicron, yang merebak pantas telah dikesan. Omicron ini tidak seteruk Delta. Ia cepat merebak tetapi tidak begitu berbahaya seperti Delta,” katanya pada Majlis Makan Malam Bersama Keluarga Malaysia di Kemboja, malam Rabu lalu.

Ismail Sabri berkata, rakyat Malaysia perlu belajar untuk hidup dengan Covid-19.

“Kita perlu menerimanya (Covid-19) sebagai penyakit lain seperti denggi,” katanya.

Dalam beberapa hari kebelakangan ini, kes Covid-19 di Malaysia telah mencecah kira-kira 27,000 setiap hari, namun majoriti kes adalah kategori 1 dan 2 berikutan kadar vaksinasi yang tinggi di negara ini.

“Saya tahu ramai antara anda tidak sabar untuk pulang ke rumah. Saya difahamkan ada antara anda yang sudah hampir dua tahun tidak pulang ke rumah. Jadi dalam waktu yang terdekat, kita akan mula buka sempadan kita untuk seluruh dunia dan tuan-tuan boleh balik ke Malaysia,” katanya.

Terdapat kira-kira 5,000 rakyat Malaysia menetap di Kemboja dan 2,000 daripadanya berada di ibu kota Phnom Penh.

Ismail Sabri berkata pembukaan sempadan negara adalah penting kerana ramai yang terkesan dengan penutupan sejak dilanda pandemik Covid-19 terutama yang melibatkan sektor pelancongan.

“Oleh itu, kita akan membukanya kembali. Sekatan pergerakan rakyat memberikan impak yang besar buat setiap individu,” katanya.

Sebelum ini, Menteri Kesihatan Khairy Jamaluddin berkata awal suku kedua tahun ini merupakan garis masa realistik untuk pembukaan semula sempadan negara.

Turut hadir pada makan malam tersebut adalah Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Timbalan Menteri Wilayah Persekutuan Datuk Seri Jalaluddin Alias, Pengerusi Pihak Berkuasa Kemajuan Pekebun Kecil Perusahaan Getah (RISDA) Datuk Seri Mohd Salim Mohd Sharif, Duta Malaysia ke Kemboja Eldeen Husaini Mohd Hashim dan Menteri Kanan Jabatan Perdana Menteri di Kemboja Datuk Othsman Hassan.

Othsman juga merupakan menteri yang bertanggungjawab dalam hal ehwal masyarakat Islam di Kemboja. – Bernama

See author's posts


Harga minyak merosot, ringgit susut

KUALA LUMPUR: Ringgit menyusut daripada peningkatan semalam untuk ditutup rendah berbanding dolar Amerika Syarikat (AS) hari ini walaupun mata wang negara maju itu mencatat prestasi lemah, diheret turun oleh kemerosotan harga minyak.

Pada 9.07 pagi, ringgit susut kepada 4.3210/3250 berbanding dolar AS daripada 4.3130/3185 sewaktu ditutup pada Rabu.

Rakan Pengurusan SPI Asset Management, Stephen Innes, berkata asas ringgit bertambah baik berikutan pembukaan semula China adalah lebih pantas dan awal daripada jangkaan sekali gus membuka laluan kepada pertumbuhan lebih memberangsangkan di Malaysia.

Bagaimanapun, beliau berkata sentimen mengelak risiko menjejaskan pasaran dunia selepas data pertumbuhan AS merosot lebih buruk daripada jangkaan dan menyebabkan kemelesetan.

“Saya berpandangan jualan besar-besaran tidak begitu ketara disebabkan data pertumbuhan AS lemah (pengeluaran industri dan jualan runcit) berikutan metrik inflasi mengesahkan bahawa Rizab Persekutuan (Fed) akan mengurangkan kepada 25 mata asas.

“Bagaimanapun, dengan Tahun Baharu Cina yang bakal menjelang, saya berpendapat pasaran tempatan mungkin lengang dan kekal dalam sentimen pengambilan untung,” katanya kepada Bernama.

Ringgit kukuh berbanding kumpulan mata wang utama, melainkan berbanding yen Jepun.

Unit tempatan meningkat kepada 5.3274/3323 berbanding pound Britain daripada 5.3300/3368 sewaktu ditutup semalam, menokok berbanding dolar Singapura kepada 3.2698/2733 daripada 3.2793/2840, dan naik berbanding euro kepada 4.6632/6675 daripada 4.6878/6938 sebelum ini.

Bagaimanapun, ia susut berbanding yen Jepun kepada 3.3658/3694 daripada 3.3331/3376 sewaktu ditutup pada Rabu. – Bernama.

See author's posts


Nostalgia indah raikan Gawai Dayak di Kapit

KAPIT: Seminggu sebelum dan selepas sambutan Hari Gawai Dayak, sepanjang jalan raya dari Sibu, Song ke Kapit dilaporkan penuh sesak dengan kenderaan orang ramai yang balik kampung.

Rhiz Emmanuel yang balik ke kampung bersama ibu bapanya untuk sambutan Hari Gawai pada tahun ini teruja melihat kesesakan Pekan Kanowit yang mula dibanjiri kenderaan.

Senario ini jarang-jarang berlaku hanya pada hari-hari tertentu sahaja terutamanya apabila menjelang musim perayaan, penduduk rumah panjang yang menjadi perantauan akan balik ke rumah panjang masing-masing tidak kurangnya juga penduduk dari kawasan Kapit dan Kanowit.

“Beberapa tahun yang lalu ketika seluruh negara berdepan dengan pandemik Covid-19, pergerakan terbatas disebabkan ada prosedur operasi standard (SOP) yang perlu dipatuhi tambahan pula pelaksanaan Perintah Kawalan Pergerakan (PKP).

“Sepanjang beberapa tahun itu jugalah, kebanyakan kawasan terutamanya yang ada rumah panjang sunyi dan sepi sebab yang berada di perantauan tidak dapat balik ke kampung halaman, juga tidak diadakan rumah terbuka atau ngabang dari rumah ke rumah.

“Hari Gawai Dayak dirai tapi dalam suasana amat sederhana,” kata Emmanuel yang menetap di Sibu namun terdorong kemeriahan suasana, memilih untuk meraikan sambutan Gawai Dayak pada tahun ini di rumah panjang datuknya di Kapit. .

Selain itu, faktor yang membuat ramai penduduk dari rumah memilih untuk memandu kereta ke Kapit adalah berikutan siapnya jalan dari Sibu ke Kapit, beberapa tahun yang lalu.

“Namunpun jalan sudah siap sekitar dua tahun yang lalu, sambutan Hari Gawai tidak meriah berikutan SOP yang dikenakan.

“Namun tahun ini, kita sudah berada di fasa endemik jadi rumah terbuka dibenarkan, dan ramai yang memilih untuk meraikan Gawai Dayak bersama-sama keluarga besar di rumah panjang masing-masing,” katanya lagi.

Antara menariknya ialah perlu menaiki bot untuk rumah panjang yang berada berdekatan dengan Sungai Melipis.

“Untuk ke rumah panjang tersebut perlu mengharungi perjalanan darat dari Sibu, seterusnya menaiki bot,” jelasnya.

Destinasi Emmanuel sekeluarga ialah Rumah Mulai, Batu Ninding Melipis yang merupakan lokasi rumah panjang terakhir di kawasan tersebut.

“Kami mengharungi perjalanan kereta selama dua jam dari Sibu ke Nanga Sebatu dan seterusnya lima minit menggunakan perahu tambang menyeberangi Batang Rajang menuju ke Nanga Melipis,” ujarnya lagi.

Selepas itu, katanya, mereka menaiki kenderaan tambang pacuan empat roda lagi selama 10 minit perjalanan menuju ke rumah panjang datuknya.

“Rumah pertama yang kelihatan sepanjang perjalanan di Nanga Melipis tersebut ialah Rumah Panjang Rambor. Dan rumah datuk saya adalah yang terakhir di kawasan tersebut. Ini bukan yang pertama kami ke sini, namun kali ini boleh dikatakan cukup istimewa kerana jalan dari Sibu ke Kapit cukup bagus. Tambahan lagi tahun ini perayaan Gawai Dayak adalah cukup meriah atau tidak seperti biasa terutama sebelum Covid-19 melanda negara. Selama tiga tahun tidak ada Rumah Terbuka atau aktiviti `Ngabang (ziarah-menziarahi)’ dari satu pintu bilik ke pintu bilik yang lain. Dan malah pada tahun ini ada yang pergi dari satu rumah panjang ke satu rumah panjang,” ujarnya lagi.

Pelajar Sekolah Menengah Kebangsaan(SMK) Methodist Sibu ini menyatakan bahawa jalan menghala ke rumah datuknya sudah bertar dan mengharapkan pada perayaan akan datang kereta dari Sibu boleh diletakkan di depan rumah panjang datuknya.

“Namun sayang kita tidak boleh menggunakan kereta sendiri sehingga ke rumah panjang datuk kerana belum ada feri. Saya percaya pada tahun depan kita boleh pergi terus ke rumah panjang dari Sibu kerana pengkalan feri di Sungai Melipis sudah ada, namun, feri belum ada lagi.

“Saya juga mengharapkan semua jalan-jalan di sana nanti semuanya bertar dan perjalanan akan bertambah lancar dari Sibu hingga ke rumah panjang,” tambah Emmanuel.

Seperti biasa beliau ditemani oleh bapa dan ibunya, yang berasal dari Rumah Panjang Mulai dan kini menetap di Oya Road Sibu.

Oleh HENNIE CORNELIUS

See author's posts


Pertambahan 3,000 – 5,000 anggota bersedia hadapi MTL

SERIAN: Angkatan Pertahanan Awam (APM) Sarawak bersiap sedia bagi menghadapi Monsun Timur Laut (MTL).

Antara persiapan tersebut ialah dengan menempatkan beberapa anggotanya di beberapa titik panas yang dikenal pasti bagi kawasan banjir.

Pengarah Angkatan Pertahanan Awam (APM) Sarawak, Abdul Wahab Rahim berkata, pihaknya juga telah menempatkan anggota di kawasan terpencil dan mengemaskinikan kawasan banjir yang belum disenaraikan dalam kawasan titik panas.

“Kita letakkan pegawai dan anggota awal bersama beberapa aset yang perlu seperti bot.

“Ada kawasan yang tidak memerlukan bot tetapi kalau berlakunya keadaan di mana terputus hubungan, perkhidmatan itu sudah ada di dalam,” katanya kepada media selepas merasmikan Program Ex-Monsun Timur Laut (MTL) APM Sarawak 2022 di Tasik Danu di sini, hari ini.

Sementara itu katanya, pihaknya akan menambah 3,000 hingga 5,000 anggota sebagai persediaan.

“Ketika ini seramai 1,000 hingga 1,500 anggota APM Sarawak telah diletakkan di kawasan titik panas dan kita berkemungkinan akan meningkatkan jumlah anggota berdasarkan keperluan,” tambahnya.

Menjelas lanjut, beliau memberitahu aset-aset APM dalam berdepan MTL ketika ini juga mencukupi serta tidak mempunyai sebarang kekangan dari segi kekangan peruntukan.

Malah tambahnya, APM turut berkoordinasi dengan agensi lain melalui Jawatankuasa Pengurusan Bencana Negeri (JPBN) bagi memastikan tiada sebarang kekangan dari segi aset dan sebagainya.

See author's posts


Tuala buruk jadi pasu unik

TUALA buruk biasanya akan dibuang atau dijadikan sebagai alas kaki dan kain mengelap, tetapi hakikatnya ia mempunyai nilai seni kraf yang tersendiri.

Dengan kreativiti sendiri, selain berbekalkan semangat rajin, tuala buruk boleh digunakan untuk menghasilkan pasu bunga yang unik dan menarik.

Selain kawat BRC (British Reinforced Concrete) dan simen, tuala terpakai adalah bahan utama untuk menghasilkan pasu bunga.

Untuk menghasilkan produk bermutu tinggi, setiap pasu bunga yang diperbuat daripada tuala terpakai memerlukan empat hari untuk siap.

Hari pertama, proses mencelup tuala dalam air simen sebelum diletakkan pada acuan dan dijemur sehingga kering.

Hari kedua menyapu simen pada tuala terbabit menggunakan berus cat.

Hari ketiga menanggalkan tuala dari acuan, diikuti kerja menyapu simen pada bahagian luar serta dalam menggunakan berus cat bertujuan menguatkan struktur sebelum diletakkan semula pada acuan.

Hari keempat dan terakhir adalah paling penting kerana ia memerlukan ketelitian serta kreativiti ketika menyapu simen warna pada keseluruhan pasu supaya ia kelihatan cantik dan menarik.

Untuk menghasilkan pasu bunga bersaiz sederhana yang sesuai untuk tanaman pokok hiasan, sehelai tuala berukuran 137 sentimeter (sm) panjang dan 100 sm lebar digunakan.

Semua bahan tersebut boleh didapati dengan mudah, selain kosnya cukup murah, sesiapa sahaja boleh mencuba membuatnya sendiri di rumah.

Menghasilkan pasu ini boleh dijadikan sumber pendapatan, selain sebagai hobi atau aktiviti untuk memenuhi masa lapang.

Keunikan produk ini mendapat perhatian suri rumah dan terutamanya peminat landskap, kini ia hanya bergantung kepada kerajinan kita untuk mengusahakannya.

Bak kata perpatah ‘Tepuk Dada, Tanyalah Selera’, tidak mustahil produk unik ini boleh diusahakan secara komersial kerana ia dipercayai mempunyai permintaan.

Oleh AKUN GIMAN

See author's posts


Percepatkan proses tender projek tebatan banjir

DEBAK: Ahli Dewan Undangan Negeri (ADUN) Saribas, Mohammad Razi Sitam berharap agar proses tender bagi cadangan pelaksanaan Projek Tebatan Banjir untuk penempatan kampung-kampung Melayu di sini dapat dipercepatkan.

Beliau ketika ditemui media pada Majlis Pelancaran Program My Rakyat anjuran FAMA bertempat di Riveria Sport Centre di sini berkata, tender bagi projek itu seboleh-bolehnya dibuka pada Mei atau Jun tahun ini.

“Terdapat enam penempatan penduduk Melayu di dalam kawasan ini antaranya Kampung Babu Hulu, Babu Hilir, Kampung Bungey Hulu, Bungey Hilir, Kampung Lalang Hulu dan Kampung Lalang Hilir.

“Atas sebab itulah tebatan banjir perlu dibina memandangkan kawasan penempatan penduduk yang sering dilanda banjir pada musim tengkujuh atau ketika berlaku hujan lebat di kawasan hulu Sungai Rimbas bersama air pasang,” kata beliau.

Selain itu, Razi turut memaklumkan kerja-kerja survei di lapangan bagi cadangan pelaksanaan Projek Tebatan Banjir di kampung-kampung penduduk Melayu di sini telah pun selesai dilaksanakan.

Malah cadangan projek berkenaan kata beliau sudah pun dilulus dengan peruntukan sebanyak RM30 juta dan masih sedang dalam proses penyediaan dokumen bagi tujuan tender pada masa sekarang.

“Saya berharap agar projek ini dapat dilaksana dalam kadar segera bagi mengurangkan masalah banjir di enam perkampungan penduduk Melayu di sini pada masa akan datang,” jelasnya lagi.

Sementara itu, Razi pada sidang media memberitahu projek pembinaan jalan sepanjang 10 kilometer yang menghubungkan kawasan Surie ke Kampung Tuie juga sedang dilaksana pada masa sekarang.

Bagaimanapun, pelaksanaan projek bernilai RM42 juta itu jelas beliau telah mengalami  kelewatan disebabkan oleh faktor penularan pandemik Covid-19 dan juga perubahan terhadap spesifikasi projek.

“Faktor itu telah menyebabkan berlaku penjadualan semula terhadap projek setelah perlaksanaan ditangguh selaam selama enam bulan ekoran penguatkuasaan Perintah Kawalan Pergerakan (PKP) bermula Mac tahun lepas.

“Lagi pun perubahan spesifikasi terhadap penggunaan ‘box culvert’ (pembetung) kepada jambatan telah menyumbang kepada pelaksanaan projek berkenaan pada masa sekarang,” kata beliau.

Terdahulu Razi diberi penghormatan melakukan Majlis Pelancaran Program My Rakyat anjuran FAMA bertempat di Riveria Sport Centre bermula dari Sabtu hingga Ahad lepas.

Sejumlah 35 lot jualan hasil tani dan lain-lain produk dibuka di situ dengan FAMA akan kembali mengadakan program tersebut di Riveria Sport Centre berkenaan bermula dari 1 hingga 2 Mei ini.

Majlis pelancaran itu turut menyaksikan kehadiran Penolong Pengarah Lembaga Pemasaran Pertanian Persekutuan (FAMA) Sarawak, Lois Unggah dengan sejumlah 3,000 pengunjung disasar untuk hadir pada Program My Rakyat.

Oleh VALENTINE NGUMBANG

See author's posts


Industri setuju turunkan harga minyak masak secara berperingkat

TUMPUAN … Menteri Komunikasi dan Multimedia Tan Sri Annuar Musa bercakap pada sidang media berkaitan Pasukan Khas Jihad Tangani Inflasi di Bangunan Putra Perdana semalam.Turut sama, Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid (kiri) dan Ketua Setiausaha Kementerian Perdagangan Dalam Negeri dan Hal Ehwal Pengguna, Azman Mohd Yusof (kanan).• Foto BERNAMA

PUTRAJAYA: Pihak industri minyak masak sawit secara prinsip bersetuju membuat ‘adjustment’ bagi menurunkan harga minyak masak secara berperingkat berasaskan harga pasaran minyak sawit semasa, kata Pengerusi Pasukan Jihad Tangani Inflasi Tan Sri Annuar Musa.

Beliau yang juga Menteri Komunikasi dan Multimedia berkata pihak industri berkenaan telah bersetuju dengan syor Pasukan Jihad Tangani Inflasi mengenai penurunan harga yang dijangka dapat dilaksanakan dalam masa terdekat.

“Yang penting secara prinsip pihak industri bersetuju untuk bekerjasama dengan jawatankuasa bagi penurunan harga minyak masak,” katanya dalam sidang media selepas mempengerusikan Mesyuarat Pasukan Jihad Tangani Inflasi siri ketiga, di sini semalam.

Annuar berkata ia merupakan perkembangan yang baik dan satu contoh bagaimana semua pihak dapat mewujudkan kerjasama bersepadu yang akhirnya rakyat dan pengguna akan mendapat hasil daripada persefahaman itu.

Menurutnya Pasukan Jihad Tangani Inflasi telah mengadakan sesi libat urus dengan pemain utama industri minyak masak kelapa sawit merangkumi syarikat pengilang, pembekal dan pembungkus minyak masak pada Selasa (12 Julai).

Berhubung kegiatan penyeludupan minyak masak, Annuar berkata terdapat banyak maklumat diterima pihaknya mengenai perkara itu, dan beliau menegaskan bahawa pihak penguat kuasa tidak akan berkompromi dengan salah laku terbabit.

“Kita sedang buat pemantauan (terhadap) beberapa lagi rangkaian penyeludup. Jadi jangan pihak yang menjalankan aktiviti penyeludupan merasakan mereka (penguat kuasa) terlepas pandang, kita beri jaminan pihak penguat kuasa akan meneruskan tindakan mereka,” katanya yang turut menyeru orang ramai untuk memberikan maklumat mengenai penyelewengan minyak masak.

Mengenai kos sara hidup di institusi pengajian tinggi (IPT), Annuar berkata Kementerian Pengajian Tinggi (KPT) sedang merangka pelbagai rancangan bagi menangani isu kos sara hidup siswa di kampus, selain melaksanakan inisiatif harga sajian makanan yang rendah bagi mereka, serendah RM3.50 sepinggan.

Menurutnya hasil pertemuan Menteri Pengajian Tinggi Datuk Seri Dr Noraini Ahmad dengan semua pentadbir universiti, pelbagai langkah sedang dirangka untuk membantu mengurangkan kos sara hidup pelajar bukan sahaja dari sudut bekalan makanan harian, tetapi juga berkaitan kos penginapan, pengangkutan dan yuran.

“Ini juga satu lagi bukti yang menunjukkan apabila ada permuafakatan dan kerjasama, usaha untuk mengekang kenaikan harga barang dan peningkatan kos sara hidup sebenarnya sangat boleh dilakukan,” katanya. – Bernama

See author's posts


Kes penipuan dalam tempoh dua bulan ini, naik

KUCHING: Jumlah kerugian membabitkan lima kes penipuan dalam tempoh dua bulan pertama tahun ini mencecah RM1,136,842.

Ketua Polis Daerah Kuching, ACP Ahsmon Bajah berkata, jumlah kerugian itu menunjukkan trend meningkat, berbanding enam kes tetapi kerugian RM77,328.96 pada tempoh sama tahun lalu.

“Modus operandi yang paling biasa ialah suspek mendakwa nombor Kod Pengesahan Transaksi (TAC) dihantar kepada mangsa secara tidak sengaja dan meminta mangsa membacakan nombor TAC.

“Suspek mendakwa mereka mahukan nombor TAC kerana ingin mengemaskinikan sistem akaun mangsa dan mengesahkan dengan mangsa mengenai penghantaran syarikat perkhidmatan kurier. Suspek akan menggunakan beberapa nombor sebagai pukau untuk menipu mangsa,” katanya.

Setakat ini, polis telah mendakwa enam suspek di mahkamah mengikut Seksyen 37(1) ordinan kesalahan kecil Sarawak 1958.

Ahsmon menasihatkan orang ramai untuk menghubungi pusat pasukan tindak balas Penipuan Kebangsaan (NSRC) di 997 berkaitan penipuan.

Oleh Connie Chieng

See author's posts


Kurang jelas isu elaun atlet

BEKAS jaguh pecut negara, Watson Nyambek mengakui beliau tidak tahu dengan jelas mengenai isu pemotongan elaun atlet sehingga menjejaskan prestasi mereka di Sukan SEA ke-31 di Hanoi, Vietnam, baru-baru ini.

Majlis Sukan Negara (MSN) dalam kenyataan semalam memaklumkan telah menghubungi Watson bagi mendapatkan penjelasan lanjut mengenai ulasannya yang disiarkan dalam sebuah laman portal berhubung isu tersebut hari ini.

“Pihak MSN telah pun menghubungi Watson sebaik artikel ini disiarkan dan bekas jaguh pecut itu mengakui bahawa beliau tidak tahu dengan jelas mengenai isu pemotongan elaun berkenaan,” menurut kenyataan itu.

MSN pada masa sama menyifatkan dakwaan pemotongan elaun atlet yang kali pertama ditimbulkan bekas Timbalan Menteri Belia dan Sukan Steven Sim dan turut diulas Watson dalam artikel berkenaan kurang tepat dan perlu diperjelaskan.

Sebaliknya, MSN menyatakan prestasi atlet kebangsaan di Sukan SEA 2021 bukan kerana kekangan kewangan namun banyak kejohanan tidak dianjurkan atau dibatalkan oleh negara-negara penganjur ekoran daripada langkah kawalan pandemik Covid-19 sejak Mac 2020 lagi.

Menurut MSN, faktor kurangnya pendedahan pertandingan di luar negara untuk atlet-atlet negara sebelum ke temasya dwitahunan di Vietnam memang diakui dan dinyatakan ketika rumusan prestasi kontinjen Malaysia, Ahad lepas.

Januari lepas, MSN telah menawarkan sambungan kontrak kepada atlet- atlet yang layak mengikuti program latihan sepenuh masa di bawah Program Podium.

“Ketika itu, ada cadangan pengurangan kadar elaun latihan kepada atlet-atlet ekoran tiadanya peruntukan khusus untuk tujuan berkenaan.

“Walau bagaimanapun, hasil inisiatif Menteri Belia dan Sukan Datuk Seri Ahmad Faizal Azumu yang turut disokong rakan-rakan menteri yang lain, Jemaah Menteri telah bersetuju mengembalikan peruntukan sebanyak RM60 juta setahun bagi membiayai Program Podium,” menurut kenyataan itu lagi.

Justeru, MSN memaklumkan arahan pembayaran penuh elaun latihan telah dikeluarkan kepada MSN pada pertengahan Januari dan semua atlet serta-merta kembali menikmati bayaran mengikut kelayakan masing-masing.

Setiap pemenang pingat Sukan SEA menerima elaun latihan RM2,000 sebulan, diikuti RM1,500 sebulan untuk pemenang pingat perak dan RM1,000 untuk gangsa.

Sukan SEA di Hanoi, Vietnam yang bermula 12 sehingga 23 Mei lalu menyaksikan Malaysia menduduki tempat keenam selepas memenangi 39 pingat emas, 45 perak dan 90 gangsa, sekali gus melepasi sasaran pingat 36-35-75.-Bernama

See author's posts


Masalah makanan era pendudukan Jepun

KERAJAAN Brooke mempunyai usaha untuk meningkatkan pengeluaran makanan di Sarawak terutamanya beras. Keperluan ini berasaskan kepada peningkatan penduduk Sarawak yang semakin bertambah setiap tahun.  Oleh itu rancangan keterjaminan makanan ini terpaksa diimbangi pula oleh import beras dari luar.

Keupayaan untuk menampung keperluan ini dapat mengatasi kerisauan atas kekurangan makanan di Sarawak. Keadaan seumpama ini tidak berpanjangan apabila tentera Jepun menawan Sarawak dan secara beransur-ansur masalah keterjaminan makanan ini menjadi kritikal di Sarawak.

Ubi kayu

Peringkat awal bekalan makanan Sarawak semasa pendudukan Jepun tidak menimbulkan masalah besar dan Sarawak masih lagi mampu mengimport bekalan makanan dari Jepun dan tanah jajahannya. Keadaan mula berubah apabila perang semakin serius dengan penglibatan tentera Amerika Syarikat yang mengancam keselamatan kapal-kapal dagang Jepun khususnya pada pertengahan 1944.

Kapal-kapal dagang ini membawa bekalan makanan untuk keperluan kepada penduduk yang dikuasai tentera Jepun telah diganggu oleh kapal terbang tentera udara Amerika Syarikat. Hal ini membawa kepada masalah bekalan beras mencukupi di Sarawak.

Salah satu usaha digerakkan oleh tentera Jepun adalah mencari alternatif dalam mengantikan beras sebagai makanan ruji. Ubi kayu yang mudah tumbuh dan cepat berbuah menjadi alternatif digunakan. Selain itu kentang manis, keladi dan jagung juga ditanam bagi menampung kekurangan beras tersebut.

Oleh itu ada yang makan nasi bercampur jagung, ubi atau keladi untuk mengatasi masalah kekurangan beras. Sesetengah penduduk khusus kawasan yang ditanam mulong tidak bermasalah mengantikan beras kepada sagu sebagai makanan utama.  Sagu menjadi salah satu makanan popular sebagai mengantikan beras. Lemantak dari sagu juga digunakan untuk membuat tumpik bagi mengalas perut.

Namun demikian penduduk pedalaman Sarawak tidak begitu terkesan dengan masalah ini.  Ini kerana mereka masih meneruskan penanaman padi di kawasan mereka. Oleh itu penduduk yang rata-rata di pedalaman dan kampung tidak bermasalah dalam mendapat bekalan beras ini.

Atas sebab itu berlaku semula sistem barter antara penduduk bandar dan pedalaman serta kampung.

Penduduk pedalaman memerlukan barangan tertentu seperti garam dan gula. Penduduk pedalaman ini akan menukarkan barangan ini dengan beras dan ada kalanya dengan daging babi hutan dan rusa. Pakaian juga menjadi barang kesukaan dalam pertukaran ini. Biasannya pakaian seperti sarong atau dua pasang seluar panjang ditukar dengan segantang beras.

Ada juga yang dibayar dengan duit daun pisang oleh pentadbir Jepun. Hal ini merugikan penanam padi kerana nilai wang tersebut tidak mempunyai nilai tinggi untuk membeli barang. Ada juga penduduk pedalaman enggan menjual beras mereka dan hal ini membawa kepada hukuman berat kepada petani-petani ini seperti penjara atau hukuman mati.

Kawasan pengeluaran

Kawasan pengeluaran padi ini bukan sahaja di pedalaman tetapi dikesan dan diusahakan oleh orang Kedayan di Bekenu. Aktiviti mereka membawa kepada lebihan hasil pengeluaran beras pada zaman Jepun tetapi belum memadai memenuhi keseluruhan pemintaan tempatan ketika itu.

Tentera Jepun terus menerus mengawal bekalan beras ini dengan melantik ejen-ejen mereka membeli barangan makanan terutama beras daripada penduduk tempatan. Tindakan tentera Jepun ini menyebabkan kesukaran kehidupan penduduk Sarawak terutama penduduk di Lawas. Mereka terpaksa berjalan sampai ke pedalaman iaitu ke Long Semado untuk mendapatkan bekalan beras.

Apabila mereka balik semula ke Lawas, pihak Jepun meminta agar mereka hanya boleh membawa separuh sahaja bekalan tersebut, manakala separuh lagi diberi kepada ejen yang dilantik oleh kerajaan Jepun yang akan mengagih atau mengeksport beras tersebut.

Terdapat juga tindakan ganas tentera Jepun apabila melakukan rampasan bekalan makanan daripada penduduk di Nonok. Hal ini membawa pengalaman menakutkan penduduk kampung tersebut. Ada kalanya juga tentera Jepun menunjukkan sikap profesional mereka dengan melayan baik penduduk tempatan yang mengerja hasil tanaman makanan mereka seperti berlaku di Lundu. Penduduk ketika itu dikatakan dapat menghasil makanan mereka sendiri dengan menanam bukan sahaja padi tetapi juga kentang manis, keladi, ubi kayu dan sayuran.

Dasar makanan

Dalam masalah kekurangan bekalan makanan ini, Jepun juga mempunyai dasar untuk mengatasi masalah ini iaitu dasar sara diri dalam pengeluaran beras. Dasar Jepun ini adalah satu dasar yang keras dengan memaksa penduduk tempatan untuk menanam padi dan bekalan makanan yang lain.

Keadaan dimana getah tidak diperlukan pada pasaran dunia juga menjadi pendorong kepada petani-petani di Sarawak menanam padi. Selain padi penduduk ini juga menanam makanan lain seperti ubi kayu, sayuran dan buah-buahan untuk menampung keperluan makanan mereka. Walaupun usaha dibuat untuk menampung bekalan makanan di Sarawak tetapi terdapat kes-kes buruh Jawa yang dibawa ke Miri menghadapi masalah makanan yang serius.

Mereka yang diarah membuat kerja-kerja berat tidak diberi makanan yang secukupnya. Buruh-buruh Jawa ini kekurangan makanan menyebabkan mereka seumpama rangka yang bernyawa kerana terlalu kurus. Makanan yang diberi kepada mereka hanyalah bubur yang terlampau sedikit. Akibatnya ramai buruh-buruh Jawa ini meninggal dunia akibat kelaparan.

Selepas perang

Selepas Jepun menyerah kalah pada September 1945, tugas berat dipikul oleh tentera Australia ialah memenuhi keperluan makanan penduduk Sarawak khususnya padi. Beberapa usaha awal telah dilakukan oleh tentera Australia untuk memenuhi bekalan makanan ini.

Antaranya ialah mengangkut bekalan beras dari Australia. Seterusnya memohon perolehan dari Pejabat Perang.  Keadaan selepas perang juga menyaksikan kenaikan inflasi. Oleh itu pihak pemerintah Australia memperkenalkan kawalan harga kepada beras-beras yang diimport.

Namun kejadian harga naik ini bermula lagi apabila kawalan harga ditarik balik pada akhir 1945 menyebabkan kenaikan harga beras kepada $4 untuk segantang. Keadaan ini berlaku kerana disyaki ada pihak melakukan usaha menyorok bekalan beras. Usaha ini hanya dapat diatasi apabila berlakunya penuian baik pada 1946, pecatuan dibuat dan pengimportan beras dari luar.

Pendudukan Jepun memberi pengajaran kepada Sarawak tentang perlunya mengatasi masalah bekalanan makanan, dan tidak perlu terlalu bergantung kepada import beras dari luar. Walaupun kebuluran dalam kalangan penduduk tempatan tidak ada tetapi mereka masih lagi menghadapi keadaan sukar yang menjejas kesihatan mereka. Atas sebab itu kerajaan British yang mula mengambil Sarawak pada 1946 mempunyai perancangan untuk meningkatkan keperluan beras tempatan di Sarawak. Hal ini akan dibicarakan pada minggu hadapan.

*Dr. Suffian Mansor adalah Ketua Progran Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


RM706 juta tambah baik sistem bekalan air

BINTULU: Sebanyak 46 projek bekalan air berimpak tinggi bernilai RM706 juta giat dilaksanakan bagi menambah baik infrastruktur dan sistem bekalan air.

Timbalan Menteri Utiliti dan Telekomunikasi (Utiliti), Datuk Dr. Abdul Rahman Junaidi berkata, projek  dirancang dengan teliti melibatkan Bahagian Bintulu oleh Kerajaan Sarawak melalui Kementerian Utiliti dan Telekomunikasi Sarawak.

Jabatan Bekalan Air Luar Bandar (JBALB) Sarawak dilantik sebagai agensi pelaksana dan Kerajaan Persekutuan melalui Kementerian Kemajuan Desa dan Wilayah (KKDW) Malaysia bagi menampung permintaan bekalan air yang semakin meningkat.

“Setakat ini, 29 projek bekalan air bernilai sekitar RM216 juta siap dilaksanakan dan isu bekalan air di beberapa kawasan ini berjaya ditangani.

“Manakala 11 projek bernilai sekitar RM143.2 juta masih lagi dalam fasa pembinaan dan menunjukkan perkembangan yang amat positif.

“Di samping itu juga, terdapat enam projek bernilai sekitar RM407.2 juta masih lagi berada dalam fasa perancangan,” katanya dalam satu kenyataan semalam berkenaan lawatan kerja beliau ke Pejabat JBALB di sini, kelmarin.

Tambahnya, kemajuan keseluruhan tujuh projek yang masih dalam peringkat pembinaan menunjukkan prestasi kerja memberangsangkan walaupun sebelum ini menghadapi cabaran pelaksanaan berikutan penularan wabak pandemik Covid-19.

“Namun demikian, pihak JBALB Sarawak bersama para kontraktor projek telah mengambil langkah sewajarnya agar projek bekalan air tersebut berjalan dan dilaksanakan mengikut jangka masa yang telah ditetapkan,” jelasnya.

Di samping menambah baik sistem bekalan air sedia ada, katanya lagi, projek tersebut dijangka akan melonjakkan taraf sosioekonomi masyarakat setempat.

“Bagi menjamin kualiti bekalan air yang lebih baik dan berterusan, JBALB Sarawak akan memastikan projek-projek dalam peringkat pelaksanaan akan disiapkan dalam jangka masa yang telah ditetapkan.

“Projek-projek tersebut merupakan sebahagian daripada Sistem Grid Bekalan Air Sarawak yang diilhamkan oleh Premier Sarawak untuk menyelesaikan isu bekalan air secara efektif dan menyeluruh.

Beliau memberitahu, Kerajaan Sarawak setakat ini telah menyediakan peruntukan sebanyak RM4 bilion untuk memastikan jalan penyelesaian segera dapat dilaksanakan terutamanya dalam mengatasi masalah air yang dihadapi di kawasan yang dikenali sebagai ‘Stress Area’.

“Kita juga berterima kasih kepada Kerajaan Persekutuan melalui KKDW atas kerjasama untuk memastikan bekalan air di Sarawak ini dapat dipertingkat.

“Harapan kita semua agar projek-projek pelaksanaan bekalan air dapat kita laksanakan dengan sempurna,” ujarnya.

See author's posts


Lapan sektor diutamakan

KUCHING: Sarawak harus mencapai kadar pertumbuhan ekonomi lapan peratus setiap tahun untuk menggandakan ukuran ekonomi  dari RM133 bilion pada 2018 menjadi RM282 bilion menjelang 2030.

Lapan sektor yang akan menjadi enjin pertumbuhan utama adalah  pertanian komersial, komoditi,  pembuatan, perhutanan,  pelancongan dan perlombongan.

Ketua Menteri, Datuk Patinggi Abang Johari Tun Openg berkata demikian ketika berucap pada Perasmian Persidangan Ekonomi Digital Antarabangsa Sarawak ke-4 (IDECS) 2020 di Pusat Konvensyen Borneo Kuching (BCCK),  semalam.

Tambahnya, sektor ekonomi ini seterusnya didorong oleh enam sektor iaitu transformasi digital, inovasi dan keusahawanan, pendidikan, infrastruktur, pengangkutan dan utiliti.

“Tumpuan akan diberikan pada peningkatan tingkat produktivitas yang ada secara signifikan di semua sektor ekonomi melalui penerapan teknologi digital, data dan inovasi.

“Kita menjangkakan eksport akan meningkat sekitar tiga kali ganda disokong oleh produk bernilai  tinggi yang dihasilkan oleh sektor pembuatan, pertanian, perhutanan dan perlombongan,” ujarnya.

Ekonomi digital berperanan penting dalam memacu peningkatan potensi industri perniagaan tempatan.

Abang Johari yakin bahawa seluruh rakyat di negeri ini mengambil keputusan tepat dengan menggunakan platform ekonomi digital dalam mengetengahkan dan memasarkan produk mereka ke seluruh dunia.

“Perubahan terhadap transformasi digital pada masa ini juga secara tidak langsung memberi impak terhadap pembangunan ekonomi dan juga tahap kehidupan sosial setiap komuniti.

“Cabaran besar bagi Kerajaan Sarawak adalah untuk mewujudkan tahap kemampuan bagi menyediakan jaringan internet lebih luas di negeri ini,” ujarnya lagi.

Persidangan IDECS 2020 adalah edisi keempat yang dianjurkan secara hibrid.

Hanya 500 peserta dibenarkan menghadiri persidangan tersebut secara fizikal bagi mematuhi SOP yang telah ditetapkan. Persidangan ini juga disiarkan melalui live streaming.

Oleh Nur Ain Otsman

See author's posts


27 peserta sertai projek ternakan

KUCHING: Seramai 27 peserta projek ternakan dari dua kawasan Dewan Undangan Negeri  (DUN) iaitu DUN N.19 Mambong dan DUN N.20 Tarat menerima sijil tawaran projek di bawah projek rakyat yang dikenali sebagai Agriculture Facilitation Program (AFP) di Kampung Sarig, Siburan dekat sini semalam.

Menteri Muda Pemodenan Pertanian, Tanah Adat Dan Pembangunan Wilayah merangkap Ahli Dewan Undangan Negeri (ADUN) Tarat, Datuk Roland Sagah Wee Inn berkata, daripada jumlah 27 peserta itu, 10 peserta projek ternakan ayam pedaging, 11 peserta projek ternakan khinzir, empat peserta projek itik penelor, seorang peserta projek ternakan lembu dan seorang peserta projek burung walit.

“Peserta projek ternakan ini adalah dari dua kawasan DUN (Tarat dan Mambong). 11 daripadanya dari Mambong dan selebihnya dari Tarat,” katanya semasa berucap pada majlis penyerahan input projek ternakan bagi DUN N.20 Tarat dan DUN N.19 Mambong di Dewan Kampung Sarig, Siburan, di sini, semalam.

Menurutnya, input yang  diserahkan termasuk palung minuman untuk projek ayam pedaging dan itik penelor, “twitter” (alat bunyi untuk projek burung walit), ubat cacing untuk projek khinzir dan garam (mineral block) untuk projek lembu.

Roland Sagah berkata, nilai projek yang diluluskan untuk setiap peserta adalah berbeza bergantung kepada jenis projek iaitu antara RM5,000.00 hingga RM50,000.00 untuk seorang peserta.

“Peruntukan ini adalah untuk membeli input projek ternakan yang diluluskan seperti bahan binaan untuk kandang ternakan, peralatan termasuk makanan dan ubat-ubatan ternakan,” jelasnya.

Mengulas lanjut, katanya, jumlah peruntukan yang diluluskan untuk kesemua 27 peserta ialah RM330,000.00. RM120,000.00 untuk DUN N.19 Mambong dan RM210,000.00 untuk DUN N.20 Tarat.

“Ini merupakan peruntukan khas dari Kerajaan Sarawak untuk membantu penternak membangunkan projek ternakan masing masing dengan tujuan untuk menambahkan pendapatan penternak,” katanya.

Beliau menjelaskan, anggota Jabatan Perkhidmatan Veterinar  (JPV) Bahagian Serían akan mengagihkan semua input berkaitan kepada peserta dan memantau segala kerja pembangunan infrastruktur.

Beliau berharap agar semua peserta dapat bekerjasama dengan JPV dan khidmat nasihat serta bimbingan dari JPV yang merupakan Jabatan Kerajaan yang bertangungjawab serta mempunyai kepakaran dalam bidang penternakan.

Kerajaan Sarawak menetapkan untuk menjadi pengeksport makanan menjelang tahun 2030, katanya.

“Untuk mencapai ini maka kita perlu meningkatkan pengeluaran agro makanan termąsuk ternakan dan hasil ternakan,” ujarnya.

Tambahnya, Sarawak mempunyai potensi yang sangat baik untuk mengeluarkan ternakan serta hasil ternakan untuk dieksport.

“Ini disebabkan Sarawak mempunyai kelebihan dari segi status penyakit ternakan dan Sarawak adalah bebas daripada penyakit ternakan yang berkepentingan ekonomi seperti Penyakit Kuku dan Mulut (FMD), Penyakit African Swine Fever (ASF) dan Highly Pathogenic Avian Influenza (HPAI),” katanya.

Hadir sama, Timbalan Pengarah Jabatan Perkhidmatan Veterinar Sarawak, Dr Sajem Jinim; Setiausaha Tetap Kementerian Pemodenan Pertanian, Tanah, Adat dan Pembangunan Wilayah Sarawak, Edwin Ebit; Residen Bahagian Serian, Tuah Suni; Pengurus Besar Lembaga Kemajuan Tanah Sarawak, Siang Mandaw dan Pegawai Pertanian Bahagian Serian, Hasana@ Rosna Gani.

Oleh Cheryl Law

See author's posts


Bomba teruskan operasi nyahcemar

ALEXANDRA LORNA

KUCHING: Operasi nyahcemar atau sanitasi oleh Jabatan Penyelamat Malaysia
(Bomba)di kawasan awam diteruskan di beberapa lokasi di sekitar bandar raya
ini, semalam.

Penolong Pengarah Operasi Negeri Tiong Ling Hii berkata operasi bermula di
sebelah pagi di Masjid Darul Abidin, Jalan Astana dengan kerja sanitasi di
dalam dan luar premis berkeluasan 743.2243 meter persegi.

“Program ini melibatkan lapan anggota bomba dan 10 anggota Dewan
Bandaraya Kuching Utara (DBKU),” katanya dalam satu kenyataan, semalam.

Beliau menambah operasi sanitasi turut dilakukan di Masjid Al-Abyad, Taman
Matang Jaya dengan kerja sanitasi di dalam dan luar premis berkeluasan 5400
meter persegi.

“Kerja-kerja ini melibatkan lapan anggota bomba dan enam anggota
Majlis Perbandaran Padawan (MPP).

“Kita juga melakukan operasi di Masjid Darussalam, Kpg Matang Batu 10
dan Surau Nurul Anuar, Kpg Matang Lot yang melibatkan 10 anggota bomba dan juga
di Surau Ad-Din, Batu 10 1/2 Sg Budak dan Surau Ikhwanul Muslimin, Kpg Matang
Hilir dengan tujuh anggota bomba yang terlibat,” jelasnya

Beliau berkata enam anggota bomba turut melakukan kerja sanitasi sebuah bas
yang membawa penumpang seramai 19 orang dari Lapangan Terbang Antarabangsa
Kuching di Hotel Pullman.

“Kita juga melakukan sanitasi di Hock Lee Hotel iaitu di premis
berkeluasan 29,497.61 meter persegi melibatkan bahagian koridor setiap tingkat
(13 tingkat), tempat letak kereta bawah tanah dan pejabat hotel dengan kekuatan
anggota seramai 20 orang anggota Bomba,” jelasnya.

Sehingga semalam, 376 lokasi di seluruh negeri telah disanitasi sejak 30
Mac lalu.

See author's posts


PM Muhyiddin lawat mangsa banjir Kelantan

PASIR MAS: Perdana Menteri Tan Sri Muh- yiddin Yassin semalam mengadakan lawatan ke pusat pemindahan sementara (PPS) mangsa banjir di Kelantan yang dilanda bencana itu sejak minggu lepas.

Helikopter yang membawa perdana menteri dari Pangkalan Tentera Udara Diraja Malaysia Gong Kedak, Pasir Putih mendarat di padang Sekolah Kebangsaan (SK) Gual Tinggi di sini kira-kira 10.00 pagi semalam.

Ketibaan beliau disambut Menteri Besar Kelantan Datuk Ahmad Yakob dan Timbalannya Datuk Mohd Amar Nik Abdullah serta Ketua Polis Kelantan Datuk Shafien Mamat.

Sejurus tiba, Muhyiddin dibawa ke bilik mesyuarat bagi mendengar taklimat yang di sampaikan oleh Ketua Jajahan Pasir Mas Nik Mohamed Noor Nik Ishak.

Beliau kemudian me- lawat mangsa banjir yang ditempatkan di sekolah itu serta menyampaikan bantuan berbentuk pek makanan kepada mereka.

Muhyiddin turut me- luangkan masa beramah mesra dengan beberapa mangsa banjir serta petugas yang ditempatkan di PPS itu.

Pada masa ini SK Gual Tinggi menempatkan 154 mangsa banjir daripada 59 keluarga.

Selepas kira-kira sejam berada di PPS itu, Muh- yiddin berlepas ke Terengganu untuk melawat mangsa banjir di PPS Sk Bukit Mentok, Kemaman. – Bernama

See author's posts


Jaafar, pengusaha restoran terawal sajikan Menu Rahmah di Limbang

LIMBANG: “Niat saya hanya untuk menolong rakyat, ini salah satu saham akhirat, soal untung rugi saya tolak ketepi.”

Begitulah kenyataan pengusaha restoran Dayana Curry & Catering, Jaffar Aziz yang memilih untuk menyajikan Menu Rahmah sejak Sabtu lalu.

“Niat saya hanya untuk menolong mereka yang susah untuk menikmati hidangan serendah RM5.

“Alhamdulillah sejak dibuka pada Sabtu lalu, Menu Rahmah bukan saja menjadi pilihan kepada mereka yang kurang berkemampuan malah yang berpendapatan tinggi turut ‘menyerbu’ hidangan Menu Rahmah,” katanya ketika ditemui pemberita Utusan Sarawak di restorannya yang terletak di Taman Cahaya Limbang.

Jaffar memberitahu Menu Rahmah dengan harga serendah RM5.00 di restoran tersebut mendapat sambutan memberangsangkan daripada pelbagai lapisan masyarakat sejak ia diperkenalkan di restorannya.

Restorannya malahan antara terawal menyajikan Menu Rahmah di Limbang dan akan diperluaskan kepada kedai-kedai makan lain di daerah ini.

Jaffar berkata, walaupun keuntungan yang diperoleh sedikit namun ia dianggap sebagai satu usaha untuk membantu golongan memerlukan.

“Kalau ikut untung itu memang susah nak cakap kalau dibanding dengan harga bahan mentah yang melambung tinggi.

“Tapi saya percaya, jika kita jujur dan ikhlas menolong mereka yang kurang berkemampuan, rezeki kita sentiasa ada di mana-mana,” jelasnya.

Jaffar memberitahu Menu Rahmah di premisnya akan ditukar setiap hari bagi memberikan pilihan kepada pelanggan yang datang menjamu selera.

Malah, sejak ia diperkenalkan beberapa hari lalu, perniagaannya mendapat sambutan setiap hari.

Pada Selasa lepas, kerajaan memperkenalkan Menu Rahmah sebagai usaha membantu golongan miskin tegar yang memerlukan makanan siap dimasak.

Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, menu yang akan ditetapkan pada harga RM5 dan ke bawah itu merangkumi nasi, seketul ayam atau seekor ikan dan sayuran.

Ketua Cawangan Kementerian Perdagangan Dalam Negeri dan Kos Sara Hidup (KPDN) Limbang Pulnama Tarah berkata, Menu Rahmah sudah di perkenalkan di Limbang untuk membantu meringankan beban golongan berpendapatan rendah sebelum diperluaskan ke kedai-kedai lain di Limbang.

Turut sama Pegawai Pemantau Harga Rafidah Nudin.

Oleh ADENG EDRUS

See author's posts


24 pertubuhan terima peruntukan MRP

SIMANGGANG: Sejumlah 24 pertubuhan dari kawasan Dewan Undangan Negeri (DUN) Simanggang telah menerima cek peruntukan Projek Kecil Luar Bandar (MRP) yang mencatat nilai keseluruhan sebanyak RM68,000.

Kesemua cek MRP berkenaan telah disampaikan oleh Menteri Muda Kesejahteraan Komuniti, Datuk Francis Harden Hollis bertempat di Pejabat Pusat Khidmat Masyarakat ADUN Simanggang di sini baru-baru ini.

Harden ketika berucap ringkas pada majlis itu berkata, peruntukan itu disalurkan oleh kerajaan Gabungan Parti Sarawak (GPS) melalui wakil rakyat mereka untuk membantu pertubuhan berkenaan membiayai pelaksanaan aktiviti masing-masing.

“Pertubuhan ini mengajukan permohonan untuk mendapatkan bantuan kepada saya sebagai ADUN Simanggang dengan kerajaan GPS yang prihatin kemudiannya bertindak menyediakan peruntukan tersebut untuk mereka.

“Saya akan terus mempertimbangkan penyaluran MRP berdasarkan keperluan semasa pertubuhan yang merangka aktiviti demi kebaikan komuniti mereka itu, di samping membantu kerajaan merealisasikan sistem penyampaian perkhidmatan di sini,” katanya.

Sementara itu, rata-rata wakil pertubuhan yang menerima cek peruntukan MRP pada majlis berkenaan berpendapat bahawa Kerajaan GPS amnya, dan Harden khasnya, sentiasa memikirkan masalah rakyat di kawasan itu dan bertindak membantu mereka.

Mereka juga berpendapat rumah panjang dan kampung dalam DUN Simanggang amat bernasib baik kerana sudah dihubungkan dengan jalan raya, kemudahan bekalan elektrik dan bekalan air.

“Justeru, saya berharap agar rakyat DUN Simanggang berhati-hati mendengar dakyah daripada kumpulan individu yang rakus dan sebaliknya fokus memberi sokongan terhadap GPS pada Pilihan Raya Negeri (PRN) Ke-12 akan datang,” kata Harden.

Oleh VALENTINE NGUMBANG

See author's posts


The Adidas 3 Stripes Day dilancarkan di 26 kedai

KUCHING: The Adidas 3 Stripes Day telah dilancarkan pada Jumaat lalu, 29 Mei 2020 di 26 buah kedai Lea Centre dan Lea Sports Centre di seluruh Sarawak, termasuk dua buah kedai Adidas di Vivacity Megamall, Kuching dan Permaisuri Imperial City Mall, Miri.

Kempen ini telah menarik ramai pelanggan beratur untuk merebut tawaran sehingga 50 peratus diskaun pada hujung minggu yang lepas.

Promosi ini menawarkan 33 peratus dengan pembelian satu atau dua produk dalam satu resit, manakala 50 peratus untuk pembelian lebih daripada tiga produk dalam satu resit tunggal.

Berita baik kepada semua pembeli di Sarawak. Anda berpeluang untuk mendapat ganjaran dengan pulangan tunai yang lebih banyak apabila anda menggunakan Sarawak Pay untuk membuat pembelian di mana-mana kedai* kami yang mengambil bahagian.

Promosi ini berlangsung sehingga 8 Jun 2020. Kunjungilah laman Facebook kami di https://www.facebook.com/LeaGroupofCompanies untuk maklumat lanjut.

Kedai yang mengambil bahagian termasuk di Kuching iaitu Adidas Vivacity, MONOZONE & Lea Centre AEON Mall, UN.LIMITED AEON Mall, Lea Centre & Lea Sports Centre Wisma Hopoh, Lea Centre Matang Mall, Lea Centre Summer Mall, Lea Centre Kuching Sentral, Lea Centre MYDIN Mall Vista Tunku, Lea Centre Boulevard Shopping Mall, Lea Centre Eastern Mall dan Lea Sports Centre Sarawak Plaza.

Di Sibu iaitu Lea Centre Sarawak House, Lea Centre Swan Square, Lea Sports Centre Wisma Sanyan dan Lea Sports Centre Delta Mall.

Di Bintulu iaitu MONOZONE The Spring dan Lea Sports Centre Parkcity Mall.

Di Miri iaitu Adidas Permaisuri Imperial City Mall, Lea Centre & Lea Sports Centre Imperial Mall, Lea Centre & Lea Sports Centre Bintang Megamall dan Lea Centre & Lea Sports Centre Permy Mall.

See author's posts


PRU-15 dah dekat?

APABILA Jabatan Pendaftaran Pertubuhan (ROS) minggu lalu meluluskan usul pindaan Perlembagaan UMNO yang diputuskan parti itu sebelum ini, maka ‘cakap-cakap’ kemungkinan pilihan raya umum ke-15 (PRU-15) diadakan dalam tempoh terdekat semakin rancak.

Ini ditambah pula kenyataan Perdana Menteri, Datuk Seri Ismail Yaakob Ahad lalu bahawa PRU akan datang sudah semakin hampir. “PRU dah dekat. Dah tak lama dah. Bermakna kita dah kena buat kerja seperti PRU berlaku esok,” kata Naib Presiden UMNO itu kepada anggota Barisan Nasional (BN) ketika Konvensyen BN Selangor di Shah Alam Ahad lalu.

Bila disebut ‘dah dekat’, ‘dah tak lama dah’, bermakna PRU-15 tidak mungkin diadakan tahun depan meskipun tempoh hayat Parlimen atau Kerajaan Persekutuan pimpinan Barisan Nasional (BN) @ UMNO sekarang hanya akan berakhir pada Mei 2023.

Pada 21 Ogos ini pula genap 12 bulan atau setahun Ismail Sabri memimpin negara.

Jika betul PRU-15 diadakan dalam tahun ini, bermakna Ismail Sabri bakal pecah rekod sejarah politik negara sebagai Perdana Menteri paling pendek tempoh memerintah.

Tan Sri Muhyiddin Yassin menyandang jawatan Perdana Menteri selama 17 bulan. Jika pilihan raya tahun depan, maka menjelang Januari 2023, Ismail Sabri bakal menyamai rekod Muhyiddin, cuma berbeza hari.

Ramai juga yang meramalkan PRU-15 kemungkinan diadakan antara Oktober dan November ini. Pembentangan Bajet 2023 pula berkemungkinan awal Oktober ini, sama seperti tahun lalu meskipun ada ‘cakap-cakap’ menyebut ia mungkin diawalkan ke September.

Ura-ura mengenai PRU-15 ini sebenarnya sudah kedengaran sejak lebih dua tahun lalu berikutan episod demi episod tercetus hingga menyaksikan perubahan jawatan Perdana Menteri sebanyak dua kali dalam tempoh 29 bulan membabitkan Muhyiddin dan Ismail Sabri, yang dikaitkan dengan ‘Langkah Sheraton’.

Namun, penganalisis politik berpendapat PRU-15 perlu disegerakan demi kestabilan kerajaan sekali gus membolehkan negara memberi tumpuan memulihkan ekonomi ekoran keadaan rakyat kian tertekan dengan kenaikan kos sara hidup serta inflasi.

Pensyarah Sosiologi Politik dari Pusat Pengajian Sains Kemasyarakatan, Universiti Sains Malaysia, Profesor Dr Sivamurugan Pandian dipetik sebagai berkata, jika keadaan politik negara stabil, kerajaan tidak perlu memikirkan dua keadaan iaitu politik dan ekonomi yang tidak menentu.

Namun, bagi parti pembangkang, PRU-15 tidak perlu dibuat segera dengan dakwaan bahawa Perdana Menteri dilihat tunduk kepada tekanan ‘kluster mahkamah’ dalam UMNO jika mengadakan pilihan raya dalam tempoh terdekat.

Beberapa pilihan raya umum sebelum ini pernah diadakan segera atau lebih awal daripada tempoh matang apabila berlaku sesuatu krisis kepemimpinan dalam negara, membabitkan parti pemerintah.

Contohnya PRU 1999 diadakan setahun selepas pemecatan Datuk Seri Anwar Ibrahim sebagai Timbalan Perdana Menteri. Tempoh Parlimen hanya akan berakhir pada Jun 2000.

Keadaan politik ketika itu agak goyah setelah pemecatan Anwar pada September 1998 dan Tun Dr Mahathir Mohamad selaku Perdana Menteri tidak menunggu lama untuk mengadakan pilihan raya.

Keadaan sama juga berlaku pada 2008, apabila timbul isu kos sara hidup dan pertembungan dalam UMNO menyebabkan Perdana Menteri ketika itu, Tun Abdullah Ahmad Badawi membuat keputusan mengadakan pilihan raya umum, lebih awal.

Ketika itu, selain perbalahan terbuka antara Dr Mahathir dan Ahmad Badawi atau Pak Lah, kenaikan kos sara hidup yang mendadak berikutan kenaikan harga minyak, tol, pengangkutan awam dan barang keperluan harian menyebabkan rakyat marah.

Bayangkan, pada Jun 2008, kerajaan menaikkan harga minyak dan diesel secara mendadak, dengan harga petrol dinaikkan sebanyak 78 sen seliter kepada RM2.70 seliter (kenaikan 40%) manakala harga diesel turut dinaikkan sebanyak RM1 kepada RM2.58 seliter daripada RM1.58. Rakyat marah dan kecewa.

Keputusannya PRU 2008? Prestasi BN merudum apabila buat kali pertama hilang majoriti dua pertiga dalam Parlimen, sedangkan pada PRU 2004 sebelum itu, BN mencatat prestasi paling cemerlang dengan menang 198 kerusi, manakala pembangkang cuma menang 20 kerusi.

Keputusan PRU 2008 itu juga menyaksikan beberapa menteri dan timbalan menteri mengalami kekalahan mengejut. Lebih perit pembangkang menang di Kelantan, Pulau Pinang, Kedah, Perak dan Selangor.

Keadaan negara selepas PRU 2004 sehingga PRU 2008 menyaksikan rakyat dibebani dengan kenaikan kos hidup yang mendadak, ditambah pula dengan kenaikan harga petrol yang melampau tinggi.

Adakah keadaan kenaikan sara hidup sekarang sama seperti dirasai pada 2008? Apakah kekalutan politik 2008 sama seperti senario ketidakstabilan politik sekarang?

Oleh itu dalam setiap perkiraan, perlu diselitkan pengajaran daripada sejarah lalu dan kaji, buat perbandingan serta mengatur strategi baharu.

Politik Sarawak dibawah pimpinan BN sebelum ini pun pernah berdepan ujian paling getir pada pilihan umum negeri (PRN) 1987.

Pada 1987 itu, tercetus episod pahit dalam sejarah politik Ketua Menteri ketika itu, Tun Abdul Taib Mahmud (kini TYT) apabila bapa saudaranya. Tun Abdul Rahman Ya’kub dikatakan mahu menggulingnya.

Peristiwa itu kemudian dikenali sebagai peristiwa ‘Ming Court’, mengambil sempena nama hotel di Kuala Lumpur – tempat berkumpulnya sekumpulan Ahli Dewan Undangan Negeri (ADUN) dari Sarawak untuk menjatuhkan Abdul Taib.

Abdul Taib terpaksa membubar Dewan Undangan Negeri (DUN) lebih awal dan selamat apabila menang pilihan raya negeri tetapi dengan majoriti tipis.

BN hanya menang 28 daripada 48 kerusi DUN. Populariti BN Sarawak menurun daripada 59.17% pada 1983 kepada 55.24% pada pilihan raya 1987.

Peristiwa Ming Court adalah usaha rampasan kuasa politik yang bermula pada 1983, berkembang menjadi krisis politik penuh ketika pilihan raya negeri 1987, dan berakhir selepas Persatuan Rakyat Malaysia Sarawak (PERMAS) dibubarkan pada 1991.

Berbalik kepada PRU-15, tumpuan sudah pasti terarah kepada Perdana Menteri. Ada yang kata petunjuk awal PRU-15 apabila Jabatan Pendaftaran Pertubuhan baru-baru ini meluluskan usul pindaan Perlembagaan UMNO.

Ini bermakna, UMNO tidak perlu mengadakan pemilihan sebelum Disember ini, sebaliknya hanya berbuat demikian enam bulan selepas PRU-15.

Dalam UMN0 hatta parti lain sekalipun, tanpa tandatangan Presiden (Datuk Seri Ahmad Zahid Hamidi), seseorang tidak boleh bertanding sebagai calon rasmi parti itu dan surat perakuan ini perlu ditunjukkan pada hari penamaan calon di hadapan Pegawai Pilihan Raya.

Ini bermakna, secara teorinya Ismail Sabri boleh sahaja diketepikan sebagai calon PRU-15 andai berlaku pengeseran yang teruk dalam UMNO.

Berasaskan faktor inilah, ramai percaya Ismail Sabri dilihat akan ‘tunduk’ kepada desakan partinya terutama Ahmad Zahid dan Datuk Seri Najib Razak andai menyegerakan pilihan raya.

Andai PRU-15 diadakan tahun depan, bermakna pemilihan dalam UMNO perlu diadakan Disember ini. Apakah Ismail Sabri selaku Perdana Menteri akan cuba mencabar Zahid Hamid bagi merebut jawatan Presiden UMNO dalam saingan ‘do or die’?.

* Penulis adalah Penasihat Editorial Eksekutif Utusan Sarawak

See author's posts


Malaysia, Singapura terus kukuh hubungan

DATUK Seri Hishammuddin Tun Hussein dan Lee Hsien Loong.

SINGAPURA: Menteri Kanan Pertahanan, Datuk Seri Hishammuddin Tun Hussein  mengukuhkan lagi hubungan dua hala yang sekian lama terjalin ketika mengunjungi Perdana Menteri Singapura Lee Hsien Loong, menurut Kementerian Pertahanan (Mindef) republik itu.

Mindef dalam satu kenyataan yang dikeluarkan di sini pada Sabtu lalu memaklumkan, Hishammuddin kini berada di Singapura bagi menghadiri Dialog Shangri-La (SLD) ke-19 bermula Jumaat (10 Jun) hingga Ahad (12 Jun).

Hishammuddin bertemu Lee di Istana pada Sabtu dan turut dihadiri Menteri Kanan (Pertahanan) republik itu Zaqy Mohamad.

Ketika pertemuan itu, Lee dan Hishammuddin sepakat untuk terus mengeratkan kerjasama, dan hubungan rakyat antara Singapura dan Malaysia terus diperkukuh.

Kedua-dua pemimpin turut membincangkan tindak balas terhadap cabaran keselamatan serantau seperti keselamatan siber dan maritim serta memerangi keganasan.

“Mereka mengulangi kepentingan mengukuhkan kerjasama pertahanan sedia ada melalui platform pelbagai hala seperti Mesyuarat Menteri-Menteri Pertahanan ASEAN (ADMM), ADMM-Plus, Perjanjian Pertahanan Lima Negara, dan juga menekankan keberkesanan langkah kerjasama gabungan seperti Rondaan Selat Melaka dan Kemudahan Maklumat Menangani Keganasan dalam meningkatkan keselamatan dan kestabilan serantau,” menurut kenyataan itu.-Bernama

See author's posts


FDA lulus penggunaan Remdesivir

WASHINGTON: Pentadbiran Makanan dan Ubatan
Amerika Syarikat (FDA) meluluskan penggunaan ubat antivirus eksperimen untuk
merawat Covid-19, di bawah kebenaran Penggunaan Kecemasan (EUA).

FDA berkata remdesivir tidak menjalani ujian
klinikal yang sama dengan produk yang diluluskan atau dikeluarkan badan itu,
lapor agensi berita Xinhua pada Jumaat.

Remdesivir, ubat antivirus untuk merawat
pesakit tertentu yang dijangkiti Covid-19, kata FDA sambil menambah kajian
mengenai ubat itu masih berjalan.

“Terdapat maklumat terhad yang diketahui
mengenai keselamatan dan keberkesanan penggunaan remdesivir untuk merawat
pesakit Covid-19,” kata FDA.

Dalam beberapa ujian klinikal menunjukkan
remdesivir boleh memendekkan tempoh pemulihan terhadap beberapa orang.

Tiada ubat yang diluluskan FDA sebagai
selamat dan berkesan untuk merawat pesakit Covid-19. Justeru, FDA membenarkan
penggunaan Remdesivir untuk rawatan Covid-19 di bawah EUA.

Terdapat kesan sampingan penggunaan
remdesivir, termasuk kepada fungsi hati.

“Remdesivir masih dikaji kemungkinan
untuk semua risiko masih tidak diketahui pada masa ini,” kata FDA.

Remdesivir, dihasilkan syarikat
biofarmaseutikal Amerika, Gilead Sciences.

Ubat itu belum dilesenkan atau diluluskan
untuk penggunaannya di seluruh dunia, sementara beberapa kajian tahap tiga
masih dijalankan bagi menentukan keselamatan dan keberkesanannya sebagai
penawar kepada penyakit Covid-19.- Bernama

See author's posts


Inisiatif bantu petani jana pendapatan

SEBUYAU: Kerajaan Sarawak menyediakan pelbagai inisiatif dan program dalam membantu petani di negeri ini untuk meningkat dan memperkembangkan hasil pertanian mereka.

Menteri Muda Insftrastruktur dan Pembangunan Pelabuhan Sarawak, Datuk Julaihi Narawi, berkata, antaranya adalah program ‘Agriculture Community Outreach Programme’ (AgriCOP) yang akan menjadi usaha dalam menambah pendapatan kepada para petani.

“Malah Kerajaan Sarawak juga memberi bantuan kepada para nelayan yang tidak dapat turun ke laut pada musim tengkujuh,”katanya.

Ahli Dewan Undangan Negeri Sebuyau itu berkata demikian semasa berucap pada Majlis Penutupan AgriCOP DUN Sebuyau di Dewan Masyarakat Kampung Sampat, Sebangan, baru-baru ini.

Program anjuran Jabatan Pertanian Daerah Simunjan bersama Pertubuhan Perladang Simunjan itu telah disertai oleh 87 peserta.

Dalam majlis sama, Julaihi turut menyampaikan Program Bantuan Input Peralatan Perikanan Nelayan(BIPPN) 2020 Kerajaan Negeri Sarawak bagi tahun 2020 berjumlah RM808,000 untuk 404 nelayan kawasan DUN Sebuyau yang diwakili Abdul Rahim Johari yang mewakili Pengerusi Persatuan Nelayan Kawasan Sebuyau.

Turut disampaikan simbolik penyampaian input pertanian kepada 13 perserta yang berupakan barangan pertanian seperti racun dan perkakas untuk pertanian.

See author's posts


Kos projek HSR meningkat

JAKARTA: Pembinaan Projek Kereta Api Berkelajuan Tinggi (HSR) Jakarta-Bandung dilaporkan mengalami peningkatan kos kira-kira AS$2 bilion (RM8.3 bilion).

Lapor South China Morning Post, projek itu yang merupakan sebahagian daripada skim infrastruktur inisiatif `Belt and Road’ turut berdepan cabaran lain termasuk komunikasi tidak berkesan antara pihak Indonesia dan China.

Menurut Kereta Api Indonesia (KAI), anggaran kos projek HSR Jakarta-Bandung meningkat kepada AS$7.9 bilion (RM32.8 bilion) berbanding bajet asal kira-kira AS$6 bilion (RM24.9 bilion).

Jelas pengendali kereta api milik kerajaan, peningkatan kos itu disebabkan oleh perubahan pada harga bahan dan peralatan serta kelewatan akibat proses pengambilan tanah.

“Pada September 2019, sudah ada petunjuk potensi kenaikan kos ketika projek itu mengalami penangguhan, tambahan pula dilanda pandemik Covid-19 pada Mac tahun lalu.

“Kebimbangan anda bahawa kos ini akan menjadi beban kepada negara, itulah yang akan berlaku,” kata Presiden KAI, Didiek Haryanto pada persidangan Parlimen.

Indonesia mahu menggunakan sebanyak AS$287.5 juta (RM1.19 bilion) dana kerajaan tahun depan untuk membayar lebihan kos projek tersebut.

KAI merupakan sebahagian daripada konsortium Indonesia yang mempunyai 60 peratus Kereta Cepat Indonesia-China (KCIC), usaha sama dengan konsortium China yang memiliki baki 40 peratus.

Sementara itu, KAI turut mendedahkan konsortium Indonesia masih belum membayar sumbangan modal asas sebanyak 4.3 trilion rupiah (RM1.25 bilion) kepada KCIC.

“Dalam perjanjian perniagaan, biasanya kita mendeposit modal asas sebelum meneruskannya namun setakat ini kita belum melakukan perkara itu lagi,” kata Pengarah Kewangan dan Pengurusan Risiko KAI, Salusra Wijaya pada persidangan itu.

Tambah beliau, pihak Indonesia mungkin gagal dalam perjanjian itu mengikut syarat perjanjian sumbangan modal projek tersebut. – AFP

See author's posts


Penerima sumbangan ziarah kasih Agong sebak

KUANTAN: Keterujaan Rohani Md Nor bercerita    perihal rumah baharunya bertukar sebak apabila teringat kisah anaknya, Nor Hafiza Helmi Abu Bakar yang tidak sempat menunaikan impian menyediakan kediaman lebih selesa sebelum meninggal dunia.

Rohani, 56, berkata, anak tunggalnya yang menghidap penyakit buah pinggang sejak usia sembilan tahun dan meninggal dunia pada Disember 2017 di    usia 30 tahun, pernah memasang niat untuk membina rumah baharu di hadapan rumah pusaka keluarga mereka yang sudah uzur.

“Beberapa bulan sebelum Helmi (panggilan anaknya) meninggal dunia, dia kerap menyebut dok dang (tak sempat) nak bagi rumah baharu… mungkin Helmi dapat rumah tiang dua (kubur) dulu,” kata wanita itu kepada Bernama ketika ditemui di rumahnya di Kampung Pasir Kemudi, Sungai Lembing di sini semalam.

Rohani merupakan antara empat individu kurang bernasib baik di Sungai Lembing yang menerima ziarah kasih Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah, yang turut berkenan menyampaikan sumbangan peribadi.

Turut berangkat menyertai ziarah itu ialah anakanda Seri Paduka berdua Tengku Panglima Muda Tengku Ahmad Ismail Mu’adzam Shah,    Tengku Puteri Raja Tengku Puteri Afzan Aminah Hafizatullah dan Tengku Puteri Raja Tengku Puteri Jihan Azizah ‘Athiyatullah.

Bercerita lanjut, Rohani berkata dia pada mulanya    tidak percaya apabila dimaklumkan Jumaat lepas bahawa pasangan diraja itu bakal mencemar duli ke rumahnya    kerana beranggapan tidak mungkin ‘orang besar’ akan berbuat demikian.

Turut menerima ziarah kasih itu ialah dua beradik Tuan Azmi Tuan Hasan, 49, dan Tuan Mohd Azizi, 42, yang terlantar akibat penyakit saraf di Bukit Kuin 2 di sini yang tinggal berdua selepas kematian ibu mereka pada tahun 1998.

Sejak itu, tanggungjawab menguruskan dua beradik tersebut jatuh kepada anak ketiga, Tuan Azman, 47, yang berulang-alik setiap hari ke rumah pusaka keluarga mereka    beberapa kali sehari kerana dia tinggal    bersama keluarganya di Kampung Pandan Jaya di sini.

“Abang dan adik menderita penyakit itu sejak lahir yang perlahan-lahan menyebabkan mereka kehilangan upaya untuk berdiri dan berjalan. Abang sempat bersekolah hingga tingkatan tiga manakala adik hanya setakat darjah enam,” katanya.

Orang Kelainan Upaya (OKU), Faratun Naim Mi, 47, pula mengakui    terharu apabila Al-Sultan Abdullah secara spontan menitahkan supaya Majlis Ugama Islam dan Adat Resam Melayu Pahang (MUIP) memberikan    kerusi roda baharu kepadanya selepas melihat kerusi roda yang digunakan.

“Saya beritahu kerusi roda saya masih elok tapi baginda tetap mahu mengurniakan yang baharu. Tunku Azizah yang mendengar terus mencadangkan supaya kerusi roda asal digunakan untuk melasak manakala yang baharu dibuat melaram.

“Saya gemuruh juga bila dimaklumkan mengenai kehadiran Seri Paduka berdua ke sini kerana bimbang jika tersalah cakap    tapi keperibadian baginda berdua yang ramah menyebabkan semua rasa itu hilang,” katanya.

Faratun Naim berkata, Seri Paduka baginda berdua juga menasihatkannya agar terus cekal dan bersemangat selepas disembah maklum bahawa dia masih melakukan pelbagai kerja, termasuk memotong rumput walaupun berkerusi roda.    Faratun Naim berkata, dia lumpuh dari aras pinggang ke bawah selepas terlibat dalam    kemalangan motosikal pada usia 21 tahun dan kini tinggal berdua dengan ibunya, Zaleha Abdullah, 75, di Bukit Kuin

See author's posts


Vale laksana urus niaga blockchain bijih besi

KUALA LUMPUR: Syarikat pelombongan global, Vale melaksanakan urus niaga blockchain yang pertama bagi kargo 170,000 tan bijih besi halus campuran Brazil dari Terminal Maritim Teluk Rubiah (TRMT) di Lumut, Perak ke China.

Urus niaga itu dibuat dengan kerjasama Nanjing Steel Group International Trade Co Ltd, Standard Chartered Bank Malaysia Bhd, Contour, eSS-Docs dan DBS Bank Ltd.

Dalam kenyataan bersama Standard Chartered Malaysia, Vale, satu daripada syarikat pelombongan terbesar dunia berkata, ia merupakan jualan pertamanya bagi bijih besi menggunakan teknologi blockchain.

Beliau berkata, urus niaga itu dijalankan oleh Standard Chartered Malaysia, manakala surat kredit (LC) dikeluarkan menerusi platform blockchain kontur dan dokumen penghantaran dan bil muatan elektronik dipindahkan melalui eSS DOCS dalam platform tunggal.

“Sistem itu adalah bersepadu, memberikan ketelusan menerusi dokumentasi yang boleh dilihat dalam masa nyata kepada semua pihak berkepentingan dan mengurangkan bilangan emel dan pertukaran kertas kerja secara drastik antara pihak yang terlibat,” katanya.

Ketua Eksekutif Vale Malaysia Minerals Sdn Bhd, Rodrigo Ribeiro de Araújo berkata TRMT memainkan peranan penting dalam rantaian bekalan global Vale dengan mewujudkan fleksibiliti yang lebih baik kepada pelanggannya di China — pasaran bijih besi terbesar dunia.

“Kejayaan ini menunjukkan langkah ke depan Vale untuk meneroka ekonomi digital dan menekankan keupayaan ekosistem kewangan digital Malaysia untuk tampil dengan penyelesaian inovatif bagi perdagangan rentas sempadan,” katanya.

Sementara itu, Pengarah Urusan merangkap Ketua Pegawai Eksekutif Standard Chartered Malaysia, Abrar A Anwar berkata bank itu berbesar hati untuk melaksanakan LC menggunakan blockchain yang pertama di negara ini.

“Ini menunjukkan komitmen dan keupayaan digital bank ini bagi menyokong perdagangan rentas sempadan menggunakan platform teknologi terkini,” katanya. – Bernama

See author's posts


KM terima kunjungan hormat Lembaga Pengarah i-CATS UC

KUCHING: Ketua Menteri, Datuk Patinggi Abang Johari Tun Openg menerima kunjungan hormat daripada rombongan Kolej Universiti i-CATS (i-CATS UC) di pejabat beliau di Wisma Bapa Malaysia, semalam.

Kunjungan hormat yang diketuai oleh Pro-Canselor I i-CATS UC merangkap Pengerusi Sarawak Skills, Tan Sri Datuk Amar Abdul Aziz Dato Husain, adalah bertujuan untuk memberi penerangan kepada Abang Johari mengenai peningkatan i-CATS sebagai Kolej Universiti.

Selain itu, kunjungan tersebut juga adalah bagi menjemput Abang Johari sebagai Canselor i-CATS UC sekali gus mengundang beliau merasmikan Konvokesyen ke-23 Sarawak Skills/ i-CATS yang akan diadakan pada 8 Mac 2021 dengan Prosedur Operasi Standard (SOP) ketat serta bilangan graduan dan tetamu yang minimum di i-CATS UC di Jalan Stampin Timur, Kuching.

Menurut Tan Sri Datuk Amar (Dr) Abdul Aziz, Abang Johari sangat gembira dengan kemunculan sebuah kolej universiti tempatan yang bermula pada tahun 2003 dan berkongsi kemudahannya dengan Sarawak Skills di Jalan Canna, Tabuan Jaya di Kuching.

“Sejajar dengan hasrat Kerajaan Sarawak untuk menghasilkan tenaga kerja teknikal berkemahiran yang lebih besar untuk pertumbuhan yang kuat dan mampan, i-CATS memulakan perjalanannya untuk menjadi Kolej Universiti yang diuruskan oleh syarikat milik penuh Sarawak Skills, PPKS Ilmu Sdn Bhd.”

“i-CATS telah dinaikkan ke Kolej Universiti mulai 3 Disember 2020 dan akan memperkenalkan lebih banyak kursus yang memenuhi keperluan industri dan aspirasi kerajaan, khususnya dalam mencapai status negara maju di Malaysia oleh tahun 2030,” tambahnya.

Ujar beliau lagi, “Dengan peningkatan ini, i-CATS UC juga akan memberi penekanan lebih banyak pada kerja penyelidikan, terutamanya penyelidikan gunaan dalam tenaga boleh diperbaharui, persekitaran dan revolusi industri 4.0.”

Turut hadir, Pro-Canselor II, Dato Maznah Dasmi, Pro-Canselor III, Hallman Sabri, Ahli Lembaga Pengarah, Helmi Othman dan Naib Canselor, Mohamad Isham Fauzi.

See author's posts


Julau daerah termiskin?

JULAU: Unit Perancang Ekonomi (EPU) Jabatan Perdana Menteri perlu mengguna pakai kaedah lain untuk menentukan sama ada Julau sebenarnya sebuah daerah termiskin di Sarawak atau tidak.

Premier Sarawak, Datuk Patinggi Tan Sri Abang Johari Tun Openg berkata, berdasarkan gambaran yang ada sekarang, tidak menampakkan daerah ini miskin berdasarkan kerancakkan sektor pertanian khasnya dalam aktiviti penanaman lada.

“EPU Jabatan Perdana Menteri mungkin tersilap, bukan saja penduduknya tidak tergolong dalam kategori mereka yang ‘kebuluran’ atau ‘tidak makan’, malah ramai daripada mereka menikmati pendapatan yang tinggi hasil penglibatan dalam aktiviti penanaman lada.

“Selain memiliki kereta SUV, ramai yang membeli rumah di Sibu Jaya dengan mengemukakan deposit tinggi ketika harga komoditi lada masih tinggi sewaktu saya menjadi Menteri Perumahan suatu ketika dulu.

“It is really (ia benar-benar) tak betul. Sebab itu saya arahankan supaya EPU melantik orang yang pakar dari sudut penilaian bagi menentukan sama ada benar-benar miskin atau tidak mengikut teori ekonomi,” katanya kepada pemberita selepas majlis Pemimpin Bersama Rakyat di Pekan Julau hari ini.

Abang Johari yang juga Pengerusi Gabungan Parti Sarawak (GPS) berkata, jika kemiskinan itu ditentukan berasas kepada pendapatan tunai ia adalah mengelirukan.

“Kalau nak mengukur kekayaan seseorang atau sesebuah syarikat ia hendaklah berlandaskan kepada Aset Ketara Bersih (NTA).

“Kalau mereka ada tanah, bukankah ini adalah aset dan di sini (Julau) banyak tanah NCR (Tanah Adat Bumiputera) yang boleh mereka hasilkan pendapatan melalui pertanian,” katanya.

Katanya, taraf kehidupan masyarakat di Julau kini telah meningkat dan dicerminkan melalui jumlah kenderaan yang banyak dan permintaan penduduk supaya sebuah stesen minyak diadakan di Julau.

“Ini adalah hasil penglibatan penduduk dalam aktiviti pertanian khasnya penanaman lada.

“Namun itu semua belum cukup dan kerajaan perlu menambah lebih banyak projek untuk menambah pendapatan rakyat di Julau.

“Untuk itu, perlu ada kerjasama erat di antara kerajaan Sarawak dan Kerajaan Persekutuan melalui Ahli Dewan Undangan Negeri (ADUN) Meluan, Rolland Duat Jubin, ADUN Pakan Tan Sri William Mawan Ikom dan calon GPS bagi kerusi Parlimen Julau, Datuk Joseph Salang Gandum,” katanya.

Oleh AKUN GIMAN

See author's posts


Kembar Sari suntik semangat Sri Aman

JADIKAN dua pemain legenda Malaysia dan Sarawak, Ramos Sari, Ramles Sari sebagai inspirasi dan idola kepada pemain skuad Sri Aman Bawah 25 tahun.

Pengurus Pasukan Sri Aman, Awang Putrayusrie Awang Redzuan berkata kehadiran dua kembar Sari itu ke dalam skuad Sri Aman yang bakal menghadapi Kejohanan Piala Liga SSC/FAS Bawah 25 tahun mampu menyuntik semangat kepada pemain muda yang telah terpilih.

“Diharap pemain-pemain muda Sri Aman bawah 25 tahun mengambil peluang ini dan menjadikan bekas pemain legenda Malaysia dan Sarawak ini sebagai inspirasi atau idola untuk melangkah ke peringkat lebih tinggi selepas ini.

“Ia sekali gus dengan khidmat sebagai jurulatih yang ditaburkan seperti ‘sirih pulang ke gagang’ oleh kedua-dua anak jati kelahiran Banting, Simanggang itu mampu membawa kejayaan serta berupaya mengharumkan nama Sri Aman nanti,” katanya.

Awang Putrayusrie berkata, ini adalah titik permulaan menjadi satu impian dan harapan agar usaha ini berjaya mengangkat kegemilangan bola sepak di Sri Aman dan Simanggang pada masa akan datang.

“Ia dilihat menjadi penanda aras kepada pembangunan bola sepak di kawasan ini bagi melahirkan lebih ramai pelapis untuk diserapkan ke dalam pasukan negeri dan negara satu hari nanti.

“Kita telah mula mengorak langkah untuk melahirkan lebih ramai pemain muda sebagai pelapis untuk diketengahkan ke peringkat yang lebih tinggi san mahu menjadikan Sri Aman sebagai ‘kilang’ atau pengeluar pemain-pemain muda,” ujarnya.

Dalam pada itu, beliau menjelaskan latihan pemain Sri Aman bawah 25 tahun berjalan dengan lancar dan berharap setiap pemain yang terpilih akan bekerja keras, bukan sahaja ketika latihan malah semasa perlawanan sebenar nanti.

Beliau turut mengakui tugas sukar sedang menanti menjelangnya perlawanan pertama menentang pasukan Kapit FA, 27 Mac nanti di Kompleks Sukan Sri Aman.

“Dari segi persediaan, pasukan kita dilihat telah bersedia walaupun terdapat beberapa pemain masih belum serasi, namun ia bukan masalah besar kerana yang penting pemain perlu terus konsisten dengan kecergasan dan stamina,” ujarnya lagi.

Oleh ADI SAFARMAN

See author's posts


DCCI, DCF pacu pembangunan Dayak

KUCHING: Pelancaran projek pembinaan bangunan baharu untuk Dewan Perniagaan dan Perindustrian Dayak (DCCI) dan Yayasan Kebudayaan Dayak (DCF) adalah satu projek yang penting dalam pembangunan masyarakat Dayak di negeri ini.

Ketua Menteri, Datuk Patinggi Abang Johari Tun Abang Openg berkata, Sarawak adalah kerajaan yang mempunyai dasar yang inklusif untuk semua masyarakat yang berbilang kaum di negeri ini.

Katanya, projek pembinaan bangunan baharu DCCI dan DCF ini terletak di lokasi yang strategik.

“Saya adalah Ketua Menteri untuk semua kaum di Sarawak dan itulah sebabnya ketika saya dimaklumkan  bahawa masyarakat Dayak ingin membina sebuah bangunan yang dapat memelihara budaya mereka melalui DCF dan juga untuk turut serta dalam pembangunan ekonomi kita (melalui DCCI), saya memberi lampu hijau untuk menyetujui bangunan untuk dua organisasi ini.

“Saya nampak bahawa ini mencerminkan kita semua sedang bersama-sama membangunkan kaum masing-masing di negeri ini,” katanya.

Beliau berkata demikian ketika berucap pada Majlis Pelancaran tapak pembinaan Dewan Perniagaan dan Perindustrian Dayak (DCCI) dan Yayasan Kebudayaan Dayak (DCF) di Jalan Ong Tiang Swee, Kuching, Semalam.

Beliau berkata, di Sarawak terdapat tiga kumpulan utama iaitu Dayak, Melayu, Melanau dan Cina yang mana populasi komuniti ini lebih kurang sama.

“Oleh itu, kita harus mempunyai platform yang sama di antara kita kerana kita tahu tidak ada satu komuniti yang dapat memerintah negeri ini.

“Ini mesti menjadi tanggungjawab bersama semua kaum di negeri ini untuk membangun negara bersama. Ini adalah kerana kita tidak boleh pergi dari situ dan oleh itu, pendekatan inklusif harus ada.

Tambahnya lagi, beliau dan Datuk Amar Douglass Uggah Embas bersama dengan pemimpin Dayak di negeri ini perlu mempersiapkan masyarakat Dayak untuk mengambil bahagian dalam perubahan landskap ekonomi tanpa mengubah identiti budaya mereka.

“Saya menyeru agar pemimpin Dayak di negeri ini agar mengambil bahagian dalam perubahan landskap ekonomi ini tanpa mengira identiti budaya.

“Itulah sebabnya saya melihat seni bina bangunan baharu ini mempunyai dua menara. Satu  adalah untuk Dayak moden yang pada asasnya adalah untuk perniagaan dan perdagangan dan menara kedua adalah untuk usaha yang  berterusan di dalam melindungi kebudayaan Dayak.

“Dengan adanya platform seperti ini di kalangan masyarakat dayak, saya pasti masyarakat dayak akan maju dengan lebih pantas.” Katanya

Beliau menjelaskan bahawa, kerajaan telah mengambil  inisiatif  dalam memastikan pada tahun 2030 Sarawak harus menjadi negeri paling maju di Malaysia.

“Untuk itu, kita harus meningkatkan infrastruktur persekitaran yang mana ia merupakan infrastruktur yang paling asas perlu dibuat.

“Kerajaan juga telah mengambil langkah untuk meningkatkan bakat . dan seterusnya kita harus menyedari apa yang berlaku di seluruh dunia kerana kita adalah sebahagian daripada agenda ekonomi global.

Oleh itu, agenda pembangunan ekonomi Sarawak seterusnya sehingga 2030 akan dikelilingi oleh teras agenda pembangunan iaitu ekonomi digital dan kelestarian alam sekitar .

“Kita perlu melindungi persekitaran dan dengan itu kerajaan akan mempunyai dasar baru mengenai perhutanan.

“Terdapat beberapa kaedah baru telah dirancang bersama dengan ahli akademik dan juga orang yang profesional mengenai pendekatan baru ini untuk kita membangunkan sektor perhutanan.

“Dengan harapan negeri kita juga akan dapat memperoleh kredit karbon sekaligus akan menuju ke arah teknologi hijau dan itulah pendekatan kita di masa depan.”Ujarnya.

Turut hadir, Timbalan Ketua Menteri, Datuk Amar Douglas Uggah Embas, Menguruskan Pemegang Amanah Yayasan Kebudayaan Dayak, Tan Sri Datuk Amar Leonard Linggi Jugah, Presiden Dewan Perniagaan dan Perindustrian Dayak (DCCI), Menteri Perdagangan Dalam Negeri dan Hal Ehwal Pengguna, Dato Sri Alexander Nanta Linggi, Menteri Pendidikan, Sains dan Penyelidikan Teknologi, Datuk Amar Michael Manyin Jawong, Setiausaha Negeri, Datuk Amar Jaul Samion dan Timbalan Speaker, Dato Gerawat Gala.

Oleh Jeakqleyn Yacho

See author's posts